lb1169656535/poem huggingface dataset:
離筵罷多酒，起地發寒塘。
回首中丞座，馳牋異姓王。燕辭楓樹日，雁度麥城霜。空醉山翁酒，遙憐似葛強。
客下荆南盡，君今復入舟。
買薪猶白帝，鳴櫓少沙頭。衡霍生春早，瀟湘共海浮。荒林庾信宅，爲仗主人留。
火旗還錦纜，白馬出江城。
嘹唳吟笳發，簫條別浦清。寒空巫峽曙，落日渭陽明。留滯嗟衰疾，何時見息兵。
京兆先時傑，琳琅照一門。
朝廷偏注意，接近與名藩。祖帳排舟數，寒江觸石喧。看君妙爲政，他日有殊恩。
寒日經檐短，窮猨失木悲。
峽中爲客恨，江上憶君時。天地身何在，風塵病敢辭。封書兩行淚，霑灑裛新詩。
避暑雲安縣，秋風早下來。
暫留魚復浦，同過楚王臺。猨鳥千崖窄，江湖萬里開。竹枝歌未好，畫舸莫遲回。
行李千金贈，衣冠八尺身。
飛騰知有策，意度不無神。班秩兼通貴，公侯出異人。玄成負文彩，世業豈沈淪。
寵渥徵黃漸，權宜借寇頻。
湖南安背水，峽內憶行春。王室仍多故，蒼生倚大臣。還將徐孺子，處處待高人。
曾聞宋玉宅，每欲到荆州。
此地生涯晚，遙悲水國秋。孤城一柱觀，落日九江流。使者雖光彩，青楓遠自愁。
君行別老親，此去苦家貧。
藻鏡留連客，江山顦顇人。秋風楚竹冷，夜雪鞏梅春。朝夕高堂念，應宜綵服新。
平居喪亂後，不到洛陽岑。
爲歷雲山問，無辭荆棘深。北風黃葉下，南浦白頭吟。十載江湖客，茫茫遲暮心。
席謙不見近彈棊，畢曜仍傳舊小詩。
玉局他年無限笑，白楊今日幾人悲。
鄭公粉繪隨長夜，曹霸丹青已白頭。
天下何曾有山水，人間不解重驊騮。
巫山秋夜螢火飛，簾疎巧入坐人衣。
忽驚屋裏琴書冷，復亂檐邊星宿稀。却繞井闌添箇箇，偶經花蘂弄輝輝。蒼江白髮愁看汝，來歲如今歸未歸。
吹笛秋山風月清，誰家巧作斷腸聲。
風飄律呂相和切，月傍關山幾處明。胡騎中宵堪北走，武陵一曲想南征。故園楊柳今搖落，何得愁中曲盡生。
孤雁不飲啄，飛鳴聲念羣。
誰憐一片影，相失萬重雲。望盡似猶見，哀多如更聞。野鵶無意緒，鳴噪自紛紛。
江浦寒鷗戲，無他亦自饒。
却思飜玉羽，隨意點春苗。雪暗還須浴，風生一任飄。幾羣滄海上，清影日蕭蕭。
褭褭啼虛壁，蕭蕭挂冷枝。
艱難人不見，隱見爾如知。慣習元從衆，全生或用奇。前林騰每及，父子莫相離。
日見巴東峽，黃魚出浪新。
脂膏兼飼犬，長大不容身。筒桶相沿久，風雷肯爲神。泥沙卷涎沫，回首怪龍鱗。
白小羣分命，天然二寸魚。
細微霑水族，風俗當園蔬。入肆銀花亂，傾箱雪片虛。生成猶拾卵，盡取義何如。
永與清溪別，蒙將玉饌俱。
無才逐仙隱，不敢恨庖廚。亂世輕全物，微聲及禍樞。衣冠兼盜賊，饕餮用斯須。
紀德名標五，初鳴度必三。
殊方聽有異，失次曉無慙。問俗人情似，充庖爾輩堪。氣交亭育際，巫峽漏司南。
聞說荆南馬，尚書玉腕騮。
頓驂飄赤汗，踞蹐顧長楸。胡虜三年入，乾坤一戰收。舉鞭如有問，欲伴習池遊。
雪飛玉立盡清秋，不惜奇毛恣遠遊。
在野只教心力破，千人何事網羅求。一生自獵知無敵，百中爭能恥下韝。鵬礙九天須却避，兔藏三穴莫深憂。
黑鷹不省人間有，度海疑從北極來。
正翮摶風超紫塞，立冬幾夜宿陽臺。虞羅自各虛施巧，春雁同歸必見猜。萬里寒空祗一日，金眸玉爪不凡才。
元日到人日，未有不陰時。
冰雪鶯難至，春寒花較遲。雲隨白水落，風振紫山悲。蓬鬢稀疎久，無勞比素絲。
此日此時人共得，一談一笑俗相看。
尊前柏葉休隨酒，勝裏金花巧耐寒。佩劒衝星聊暫拔，匣琴流水自須彈。早春重引江湖興，直道無憂行路難。
梅蘂臘前破，梅花年後多。
絕知春意好，最奈客愁何。雪樹元同色，江風亦自波。故園不可見，巫岫鬱嵯峨。
楚草經寒碧，逢春入眼濃。
舊低收葉舉，新掩卷牙重。步履宜輕過，開筵得屢供。看花隨節序，不敢強爲容。
臥病巴東久，今年強作歸。
故人猶遠謫，茲日倍多違。接宴身兼杖，聽歌淚滿衣。諸公不相棄，擁別惜光輝。
北斗三更席，西江萬里船。
杖藜登水榭，揮翰宿春天。白髮煩多酒，明星惜此筵。始知雲雨峽，忽盡下牢邊。
沙帽隨鷗鳥，扁舟繫此亭。
江湖深更白，松竹遠微青。一柱全應近，高唐莫再經。今宵南極外，甘作老人星。
曙角凌雲罷，春城帶雨長。
水花分塹弱，巢燕得泥忙。令弟雄軍佐，凡才污省郎。萍漂忍流涕，衰颯近中堂。
江湖春欲暮，牆宇日猶微。
闇闇春籍滿，輕輕花絮飛。翰林名有素，墨客興無違。今夜文星動，吾儕醉不歸。
湖水林風相與清，殘尊下馬復同傾。
久判野鶴如霜鬢，遮莫鄰雞下五更。
鬢毛垂領白，花蘂亞枝紅。
欹倒衰年廢，招尋令節同。薄衣臨積水，吹面受和風。有喜留攀桂，無勞問轉蓬。
海內文章伯，湖邊意緒多。
玉尊移晚興，桂楫帶酣歌。春日繁魚鳥，江天足芰荷。鄭莊賓客地，衰白遠來過。
中丞問俗畫熊頻，愛弟傳書彩鷁新。
遷轉五州防禦使，起居八座太夫人。楚宮臘送荆門水，白帝雲偷碧海春。報與惠連詩不惜，知吾斑鬢總如銀。
醉酒揚雄宅，升堂子賤琴。
不堪垂老鬢，還對欲分襟。天地西江遠，星辰北斗深。烏臺俯麟閣，長夏白頭吟。
渥洼汗血種，天上麒麟兒。
才士得神秀，書齋聞爾爲。棣華晴雨好，綵服暮春宜。朋酒日歡會，老夫今始知。
郊扉俗遠長幽寂，野水春來更接連。
錦席淹留還出浦，葛巾欹側未迴船。尊當霞綺輕初散，櫂拂荷珠碎却圓。不但習池歸酩酊，君看鄭谷去夤緣。
驟雨清秋夜，金波耿玉繩。
天河元自白，江浦向來澄。映物連珠斷，緣空一鏡升。餘光隱更漏，況乃露華凝。
江月辭風纜，江星別霧船。
雞鳴還曙色，鷺浴自清川。歷歷竟誰種，悠悠何處圓。客愁殊未已，他夕始相鮮。
更深不假燭，月朗自明船。
金剎清楓外，朱樓白水邊。城烏啼眇眇，野鷺宿娟娟。皓首江湖客，鉤簾獨未眠。
風餐江柳下，雨臥驛樓邊。
結纜排魚網，連檣竝米船。今朝雲細薄，昨夜月清圓。飄泊南庭老，祗應學水仙。
樓上炎天冰雪生，高飛燕雀賀新成。
碧窗宿霧濛濛濕，朱栱浮雲細細輕。杖鉞褰帷瞻具美，投壺散帙有餘清。自公多暇延參佐，江漢風流萬古情。
西北樓成雄楚都，遠開山岳散江湖。
二儀清濁還高下，三伏炎蒸定有無。推轂幾年唯鎮靜，曳裾終日盛文儒。白頭授簡焉能賦，媿似相如爲大夫。
歧王宅裏尋常見，崔九堂前幾度聞。
正是江南好風景，落花時節又逢君。
南國調寒杵，西江浸日車。
客愁連蟋蟀，亭古帶蒹葭。不返青絲鞚，虛燒夜燭花。老翁須地主，細細酌流霞。
涕泗不能收，哭君余白頭。
兒童相識盡，宇宙此生浮。江雨銘旌濕，湖風井徑秋。還瞻魏太子，賓客減應劉。
悲愁回白首，倚杖背孤城。
江斂洲渚出，天虛風物清。滄溟服衰謝，朱紱負平生。仰羨黃昏鳥，投林羽翮輕。
霜黃碧梧白鶴樓，城上擊拆復烏啼。
客子入門月皎皎，誰家擣練風淒淒。南渡桂水關舟檝，北歸秦川多鼓鞞。年過半百不稱意，明日看雲還杖藜。
逍遙公後世多賢，送爾維舟惜此筵。
念我能書數字至，將詩不必萬人傳。時危兵甲黃塵裏，日短江湖白髮前。古往今來皆涕淚，斷腸分手各風煙。
野曠呂蒙營，江深劉備城。
寒天催日短，風浪與雲平。灑落君臣契，飛騰戰伐名。維舟倚前浦，長嘯一含情。
正解柴桑纜，仍看蜀道行。
檣烏相背發，塞雁一行鳴。南紀連銅柱，西江接錦城。憑將百錢卜，飄泊問君平。
漢主追韓信，蒼生起謝安。
吾徒自漂泊，世事各艱難。逆旅招邀近，他鄉思緒寬。不材甘朽質，高臥豈泥蟠。
泛愛容霜髮，留歡卜夜閒。
自吟詩送老，相勸酒開顏。戎馬今何地，鄉園獨舊山。江湖墮清月，酩酊任扶還。
隱居欲就廬山遠，麗藻初逢休上人。
數問舟航留製作，長開篋笥擬心神。沙村白雪仍含凍，江縣紅梅已放春。先蹋爐峰置蘭若，徐飛錫杖出風塵。
北城擊柝復欲罷，東方明星亦不遲。
鄰雞野哭如昨日，物色生態能幾時。舟檝眇然自此去，江湖遠適無前期。出門轉眄已陳迹，藥餌扶吾隨所之。
江國踰千里，山城僅百層。
岸風飜夕浪，舟雪灑寒燈。留滯才難盡，艱危氣益增。圖南未可料，變化有鯤鵬。
楚岸朔風疾，天寒鶬鴰呼。
漲沙霾草樹，舞雪渡江湖。吹帽時時落，維舟日日孤。因聲置驛外，爲覓酒家壚。
昔聞洞庭水，今上岳陽樓。
吳楚東南坼，乾坤日夜浮。親朋無一字，老病有孤舟。戎馬關山北，憑軒涕泗流。
湖闊兼雲霧，樓孤屬晚晴。
禮加徐孺子，詩接謝宣城。雪岸叢梅發，春泥百草生。敢違漁父問，從此更南征。
洞庭猶在目，青草續爲名。
宿槳依農事，郵籤報水程。寒冰爭倚薄，雲月遞微明。湖雁雙雙起，人來故北征。
水宿仍餘照，人煙復此亭。
驛邊沙舊白，湖外草新青。萬象皆春氣，孤槎自客星。隨波無限月，的的近南溟。
肅肅湘妃廟，空牆碧水春。
蟲書玉佩蘚，燕舞翠帷塵。晚泊登汀樹，微馨借渚蘋。蒼梧恨不盡，染淚在叢筠。
百丈牽江色，孤舟泛日斜。
興來猶杖屨，目斷更雲沙。山鬼迷春竹，湘娥倚暮花。湖南清絕地，萬古一長嗟。
水生春纜沒，日出野船開。
宿鳥行猶去，叢花笑不來。人人傷白首，處處接金杯。莫道新知要，南征且未回。
聞道今春雁，南歸自廣州。
見花辭漲海，避雪到羅浮。是物關兵氣，何時免客愁。年年霜露隔，不過五湖秋。
納納乾坤大，行行郡國遙。
雲山兼五嶺，風壤帶三苗。野樹侵江闊，春蒲長雪消。扁舟空老去，無補聖明朝。
漠漠舊京遠，遲遲歸路賒。
殘年傍水國，落日對春華。樹蜜早蠭亂，江泥輕燕斜。賈生骨已朽，悽惻近長沙。
不夜楚帆落，避風湘渚間。
水耕先浸草，春火更燒山。早泊雲物晦，逆行波浪慳。飛來雙白鶴，過去杳難攀。
輟櫂青楓浦，雙楓舊已摧。
自驚衰謝力，不道棟梁材。浪足浮紗帽，皮須截錦苔。江邊地有主，暫借上天迴。
客子庖廚薄，江樓枕席清。
衰年病祗瘦，長夏想爲情。滑憶彫胡飯，香聞錦帶羹。溜匙兼暖腹，誰欲致杯甖。
炎海韶州牧，風流漢署郎。
分符先令望，同舍有輝光。白首多年疾，秋天昨夜涼。洞庭無過雁，書疏莫相忘。
南紀風濤壯，陰晴屢不分。
野流行地日，江入度山雲。層閣憑雷殷，長空水面文。雨來銅柱北，應洗伏波軍。
養拙江湖外，朝廷記憶疎。
深慙長者轍，重得故人書。白髮絲難理，新詩錦不如。雖無南去雁，看取北來魚。
佳士欣相識，慈顏望遠遊。
甘從投轄飲，肯作置書郵。高鳥黃雲暮，寒蟬碧樹秋。湖南冬不雪，吾病得淹留。
與子避地西康州，洞庭相逢十二秋。
遠媿尚方曾賜履，竟非吾土倦登樓。久存膠漆應難竝，一辱泥塗遂晚收。李杜齊名真忝竊，朔雲寒菊倍離憂。
水闊蒼梧野，天高白帝秋。
途窮那免哭，身老不禁愁。大府才能會，諸公德業優。北歸衝雨雪，誰憫敝貂裘。
一代風流盡，修文地下深。
斯人不重見，將老失知音。短日行梅嶺，寒山落桂林。長安若箇畔，猶想映貂金。
青瑣陪雙入，銅梁阻一辭。
風塵逢我地，江漢哭君時。次第尋書札，呼兒檢贈詩。發揮王子表，不媿史臣詞。
朔風吹桂水，朔雪夜紛紛。
暗度南樓月，寒深北渚雲。燭斜初近見，舟重竟無聞。不識山陰道，聽雞更憶君。
北雪犯長沙，胡雲冷萬家。
隨風且間葉，帶雨不成花。金錯囊從罄，銀壺酒易賒。無人竭浮蟻，有待至昏鴉。
天地空搔首，頻抽白玉簪。
皇輿三極北，身事五湖南。戀闕勞肝肺，論材媿杞柟。亂離難自救，終是老湘潭。
連城爲寶重，茂宰得才新。
山雉迎舟楫，江花報邑人。論交飜恨晚，臥病却愁春。惠愛南翁悅，餘波及老身。
湖南爲客動經春，燕子銜泥兩度新。
舊入故園常識主，如今社日遠看人。可憐處處巢君室，何異飄飄託此身。暫語船檣還起去，穿花落水益霑巾。
萬里衡陽雁，今年又北歸。
雙雙瞻客上，一一背人飛。雲裏相呼疾，沙邊自宿稀。繫書元浪語，愁寂故山薇。
欲雪違胡地，先花別楚雲。
却過清渭影，高起洞庭羣。塞北春陰暮，江南日色曛。傷弓流落羽，行斷不堪聞。
佳辰強飯食猶寒，隱几蕭條帶鶡冠。
春水船如天上坐，老年花似霧中看。娟娟戲蝶過閑幔，片片輕鷗下急湍。雲白山清萬餘里，愁看直北是長安。
夜醉長沙酒，曉行湘水春。
岸花飛送客，檣燕語留人。賈傅才未有，褚公書絕倫。高名前後事，回首一傷神。
鄉里衣冠不乏賢，杜陵韋曲未央前。
爾家最近魁三象，時論同歸尺五天。北走關山開雨雪，南遊花柳塞雲煙。洞庭春色悲公子，鰕菜忘歸范蠡船。
往別郇瑕地，於今四十年。
來簪御府筆，故泊洞庭船。詩憶傷心處，春深把臂前。南瞻按百越，黃帽待君偏。
才微歲老尚虛名，臥病江湖春復生。
藥裹關心詩總廢，花枝照眼句還成。只同燕石能星隕，自得隋珠覺夜明。喬口橘洲風浪促，繫帆何惜片時程。
斧鉞下青冥，樓船過洞庭。
北風隨爽氣，南斗避文星。日月籠中鳥，乾坤水上萍。王孫丈人行，垂老見飄零。
道爲謀書重，名因賦頌雄。
禮闈曾擢桂，憲府舊乘驄。流水生涯盡，浮雲世事空。唯餘舊臺柏，蕭瑟九原中。
虢國夫人承主恩，平明上馬入宮門。
却嫌脂粉涴顏色，澹埽蛾眉朝至尊。
酒渴愛江清，餘甘漱晚汀。
輭沙欹坐穩，冷石醉眠醒。野膳隨行帳，華音發從伶。數杯君不見，醉已遣沈冥。
惠子白駒瘦，歸溪唯病身。
皇天無老眼，空谷滯斯人。崖蜜松花熟，山杯竹葉新。柴門了無事，黃綺未稱臣。
蛟室圍青草，龍堆擁白沙。
護江盤古木，迎櫂舞神鵶。破浪南風正，收颿畏日斜。雲山千萬疊，底處上仙槎。
落葉春風起，高城煙霧開。
雜花分戶映，嬌燕入檐回。一見能傾產，虛懷只愛才。鹽官雖絆驥，名是漢庭來。
江渚飜鷗戲，官橋帶柳陰。
江飛兢渡日，草見蹋春心。已撥形骸累，真爲爛漫深。賦詩歌句穩，不免自長吟。
聞道巴山裏，春船正好行。
都將百年興，一望九江城。
水檻溫江口，茅堂石筍西。
移船先主廟，洗藥淙沙溪。
設道春來好，狂風大放顛。
吹花隨水去，飜却釣魚船。
西南萬壑注，勍敵兩崖開。
地與山根裂，江從月窟來。削成當白帝，空曲隱陽臺。疏鑿功雖美，陶鈞力大哉。
羣盜至今日，先朝忝從臣。
歎君能戀主，久客羨歸秦。黃閣長司諫，丹墀有故人。向來論社稷，爲話涕霑巾。
楚隔乾坤遠，難招病客魂。
詩名惟我共，世事與誰論。北闕更新主，南星落故園。定知相見日，爛漫倒芳尊。
犬戎腥四海，回首一茫茫。
血戰乾坤赤，氛迷日月黃。將軍專策略，幕府盛材良。近賀中興主，神兵動朔方。
轉驚波作怒，即恐岸隨流。
賴有杯中物，還同海上鷗。關心小剡縣，傍眼見揚州。爲接情人飲，朝來減半愁。
向晚波微綠，連空岸脚青。
日兼春有暮，愁與醉無醒。漂泊猶杯酒，躊躇此驛亭。相看萬里外，同是一浮萍。
亂離知又甚，消息苦難真。
受諫無今日，臨危憶古人。紛紛乘白馬，攘攘著黃巾。隋氏留宮室，焚燒何太頻。
西京安穩未，不見一人來。
臘日巴江曲，山花已自開。盈盈當雪杏，豔豔待春梅。直苦風塵暗，誰憂容鬢催。
復道收京邑，兼聞殺犬戎。
衣冠却扈從，車架已還宮。克復成如此，安危在數公。莫令回首地，慟哭起悲風。
聞道收宗廟，鳴鑾自陝歸。
傾都看黃屋，正殿引朱衣。劒外春天遠，巴西敕使稀。念君輕世亂，匹馬向王畿。
紫蕚扶千蘂，黃鬚照萬花。
忽疑行暮雨，何事入朝霞。恐是潘安縣，堪留衛玠車。深知好顏色，莫作委泥沙。
只道梅花發，那知柳亦新。
枝枝總到地，葉葉自開春。紫燕時飜翼，黃鸝不露身。漢南應老盡，霸上遠愁人。
文章亦不盡，竇子才縱橫。
非爾更苦節，何人符大名。讀書雲閣觀，問絹錦官城。我有浣花竹，題詩須一行。
無數涪江筏，鳴橈總發時。
別離終不久，宗族忍相遺。白狗黃牛峽，朝雲暮雨祠。所過頻問訊，到日自題詩。
江頭且繫船，爲爾獨相憐。
雲散灌壇雨，春青彭澤田。頻驚適小國，一擬問高天。別後巴東路，逢人問幾賢。
江浦雷聲喧昨夜，春城雨色動微寒。
黃鸝竝坐交愁濕，白鷺羣飛大劇乾。晚節漸於詩律細，誰家數去酒杯寬。惟吾最愛清狂客，百徧向看意未闌。
新亭有高會，行子得良時。
日動映江幕，風鳴排檻旗。絕葷終不改，勸酒欲無詞。已墮峴山淚，因題零雨詩。
聞說江山好，憐君吏隱兼。
寵行舟遠泛，怯別酒頻添。推薦非承乏，操持必去嫌。他時如按縣，不得慢陶潛。
陳迹隨人事，初秋別此亭。
重來棃葉赤，依舊竹林青。風幔何時卷，寒砧昨夜聲。無由出江漢，愁緒月冥冥。
聞道王喬舄，名因太史傳。
如何碧雞使，把詔紫微天。秦嶺愁回馬，涪江醉泛船。青城漫污雜，吾舅意淒然。
高齋常見野，愁坐更臨門。
十月山寒重，孤城月水昏。葭萌氐種迥，左擔犬戎存。終日憂奔走，歸期未敢論。
五載客蜀郡，一年居梓州。
如何關塞阻，轉作瀟湘游。世事已黃髮，殘生隨白鷗。安危大臣在，不必淚長流。
收帆下急水，卷幔逐回灘。
江市戎戎暗，山雲淰淰寒。村荒無徑入，獨鳥怪人看。已泊城樓底，何曾夜色闌。
東川詩友合，此贈怯輕爲。
況復傳宗近，空然惜別離。梅花交近野，草色向平池。儻憶江邊臥，歸期願早知。
苒苒谷中寺，娟娟林表峰。
闌干上處遠，結構坐來重。騎馬行春徑，衣冠起晚鐘。雲門青寂寂，此別惜相從。
避地歲時晚，竄身筋骨勞。
詩書遂牆壁，奴僕且旌旄。行在僅聞信，此生隨所遭。神堯舊天下，會見出腥臊。
朱櫻此日垂朱實，郭外誰家負郭田。
萬里相逢貪握手，高才却望足離筵。
雙峰寂寂對春臺，萬竹青青照客杯。
細草留連侵坐輭，殘花悵望近人開。同舟昨日何由得，竝馬今朝未擬迴。直到緜州始分首，江邊樹裏共誰來。
客心驚暮序，賓雁下襄州。
共賞重陽節，言尋戲馬遊。湖風秋戍柳，江雨暗山樓。且酌東籬菊，聊祛南國愁。
三月雪連夜，未應傷物華。
只緣春欲盡，留著伴棃花。
寒食少天氣，東風多柳花。
小桃知客意，春盡始開花。
朔風吹疎林，積雪在崖巘。
鳴琴草堂響，小澗清且淺。沈吟東山意，欲去芳歲晚。悵望黃綺心，白雲若在眼。
送君魯郊外，下車上高丘。
蕭條千里暮，日落黃雲秋。舉酒有餘恨，論邊無遠謀。河源望不見，旌斾去悠悠。
我年四十餘，已歎前路短。
羈離洞庭上，安得不引滿。李侯忘情者，與我同疎懶。孤帆泣瀟湘，望遠心欲斷。
畫舸欲南歸，江亭且留宴。
日暮湖上雲，蕭蕭若流霰。昨夜相知者，明發不可見。惆悵西北風，高帆爲誰扇。
扣楫洞庭上，清風千里來。
留歡一杯酒，欲別復裴回。相見楚山下，漁舟憶釣臺。羨君還舊里，歸念獨悠哉。
春草紛碧色，佳人曠無期。
悠哉千里心，欲采商山芝。歎息良會晚，如何桃李時。懷君晴川上，佇立夏雲滋。
獨坐思千里，春庭曉景長。
鶯喧翡翠幕，柳覆鬱金堂。舞蝶縈愁緒，繁花對靚妝。深情托瑤瑟，弦斷不成章。
日暮銅臺靜，西陵鳥雀歸。
撫弦心斷絕，聽管淚霏微。靈几臨朝奠，空牀卷夜衣。蒼蒼川上月，應照妾魂飛。
雲陛褰珠扆，天墀覆綠楊。
隔簾妝隱映，向席舞低昂。鳴佩長廊靜，開冰廣殿涼。歡餘劍履散，同輦入昭陽。
梅發柳依依，黃鸝歷亂飛。
當歌憐景色，對酒惜芳菲。曲水浮花氣，流風散舞衣。通宵留暮雨，上客莫言歸。
春來酒味濃，舉酒對春叢。
一酌千憂散，三杯萬事空。放歌乘美景，醉舞向東風。寄語尊前客，生涯任轉蓬。
越井人南去，湘川水北流。
江邊數杯酒，海內一孤舟。嶺嶠同仙客，京華即舊游。春心將別恨，萬里共悠悠。
攜手登臨處，巴陵天一隅。
春生雲夢澤，水溢洞庭湖。共歎虞飜枉，同悲阮籍途。長沙舊卑濕，今古不應殊。
聞道衡陽外，由來鴈不飛。
送君從此去，書信定應稀。雲海南溟遠，煙波北渚微。勉哉孫楚吏，綵服正光輝。
月明湘水白，霜落洞庭乾。
放逐長沙外，相逢路正難。雲歸帝鄉遠，鴈報朔方寒。此別盈襟淚，雍門不假彈。
極浦三春草，高樓萬里心。
楚山晴靄碧，湘水暮流深。忽與朝中舊，同爲澤畔吟。停杯試北望，還欲淚沾襟。
白羽插雕弓，蜺旌動朔風。
平明出金屋，扈輦上林中。逐獸長廊靜，呼鷹御苑空。王孫莫諫獵，賤妾解當熊。
銀燭熏天紫陌長，禁城春色曉蒼蒼。
千條弱柳垂青瑣，百囀流鶯繞建章。劍佩聲隨玉墀步，衣冠身惹御爐香。共沐恩波鳳池上，朝朝染翰侍君王。
白馬紫連錢，嘶鳴丹闕前。
聞珂自蝶躞，不要下金鞭。
舞怯銖衣重，笑疑桃臉開。
方知漢成帝，虛築避風臺。
萬里平沙一聚塵，南飛羽檄北來人。
傳道五原烽火急，單于昨夜寇新秦。
草色青青柳色黃，桃花歷亂李花香。
東風不爲吹愁去，春日偏能惹恨長。
紅粉當壚弱柳垂，金花臘酒解酴醿。
笙歌日暮能留客，醉殺長安輕薄兒。
銀河帝女下三清，紫禁笙歌出九城。
爲報延州來聽樂，須知天下欲昇平。
梁子工文四十年，詩顛名過草書顛。
白頭仍作功曹掾，祿薄難供沽酒錢。
今夕秦天一鴈來，梧桐墜葉搗衣催。
思君獨步華亭月，舊館秋陰生綠苔。
雪晴雲散北風寒，楚水吳山道路難。
今日送君須盡醉，明朝相憶路漫漫。
江上相逢皆舊遊，湘山永望不堪愁。
明月秋風洞庭水，孤鴻落葉一扁舟。
楓岸紛紛落葉多，洞庭秋水晚來波。
乘興輕舟無近遠，白雲明月弔湘娥。
江畔楓葉初帶霜，渚邊菊花亦已黃。
輕舟落日興不盡，三湘五湖意何長。
日長風煖柳青青，北鴈歸飛入窅冥。
岳陽城上聞吹笛，能使春心滿洞庭。
湘中老人讀黃老，手援紫藟坐碧草。
春至不知湖水深，日暮忘却巴陵道。
今日相逢落葉前，洞庭秋水遠連天。
共說金華舊遊處，回看北斗欲潸然。
雙鶴南飛度楚山，楚南相見憶秦關。
願值迴風吹羽翼，早隨陽鴈及春還。
一片仙雲入帝鄉，數聲秋鴈至衡陽。
借問清都舊花月，豈知遷客泣瀟湘。
柳絮飛時別洛陽，梅花發後到三湘。
世情已逐浮雲散，離恨空隨江水長。
西江萬里向東流，今夜江邊駐客舟。
月色更添春色好，蘆風似勝竹風幽。
疇昔丹墀與鳳池，即今相見兩相悲。
朱崖雲夢三千里，欲別俱爲慟哭時。
謫宦三年尚未回，故人今日又重來。
聞道崖州一千里，今朝須盡數千杯。
江路東連千里潮，青雲北望紫微遙。
莫道巴陵湖水闊，長沙南畔更蕭條。
陶令南行心自永，江天極目澄秋景。
萬室遙方犬不鳴，雙鳧下處人皆靜。清風高興得湖山，門柳蕭條雙翟閑。黃花滿把應相憶，落日登樓北望還。
雨雪紛紛黑山外，行人共指盧龍塞。
萬里飛沙咽鼓鼙，三軍殺氣凝旌斾。陳琳書記本翩翩，料敵張兵奪酒泉。聖主好文兼好武，封侯莫比漢皇年。
霽來海半山，隱映城上起。
中峰落照時，殘雪翠微裏。同心久爲別，孤興那對此。良會何遲遲，清揚瞻則邇。
候館掃清晝，使車出明光。
森森入郭樹，一道引飛霜。仰視驄花白，多慚綬色黃。鷦鷯無羽翼，願假憲烏翔。
日落問津處，雲霞殘碧空。
牧牛避田燒，退鷁隨潮風。迴首故鄉遠，臨流此路窮。翩翩青冥去，羨彼高飛鴻。
白露蠶已絲，空林日淒清。
寥寥晝扉掩，獨臥秋窗明。寶字比仙藥，羽人寄柴荆。長吟想風馭，怳若升蓬瀛。
睿想入希夷，真遊到具茨。
玉鑾登嶂遠，雲輅出花遲。泉壑凝神處，陽和布澤時。六龍多順動，四海正雍熙。
萬點瑤臺雪，飛來錦帳前。
瓊枝應比淨，鶴髮敢爭先。散影成花月，流光透竹煙。今朝謝家興，幾處郢歌傳。
舍下虎溪徑，煙霞入暝開。
柴門兼竹靜，山月與僧來。心瑩紅蓮水，言忘綠茗杯。前峰曙更好，斜漢欲西迴。
涼夜褰簾好，輕雲過月初。
碧空河色淺，紅葉露聲虛。道阻天難問，機忘世易疎。不知雙翠鳳，棲棘復何如。
握手雲棲路，澘然恨幾重。
誰知綠林盜，長占彩霞峰。心死池塘草，聲悲石徑松。無因芳杜月，琴酒更相逢。
不醉百花酒，傷心千里歸。
獨收和氏玉，還採舊山薇。出處離心盡，榮枯會面稀。預愁芳草色，一徑入衡闈。
夜雨深館靜，苦心黃卷前。
雲陰留墨沼，螢影傍華編。夢鳥富清藻，通經仍妙年。何愁丹穴鳳，不飲玉池泉。
暮天微雨散，涼吹片帆輕。
雲物高秋節，山川孤客情。霜蘋留楚水，寒鴈別吳城。宿浦有歸夢，愁猨莫夜鳴。
節物堪爲樂，江湖有主人。
舟行深更好，山趣久彌新。尊酒平生意，煙花異國春。城南無夜月，長袖莫留賓。
山城日易夕，愁生先掩扉。
俸薄不沽酒，家貧忘授衣。露重蕙花落，月冷莎難飛。効拙慚無補，雲林歎再歸。
一笑不可得，同心相見稀。
摘菱頻貰酒，待月未扃扉。星影低驚鵲，蟲聲傍旅衣。卑棲歲已晚，共羨鴈南飛。
好欲棄吾道，今宵又遇君。
老夫相勸酒，稚子待題文。月下誰家笛，城頭幾片雲。如何此幽興，明日重離羣。
赤縣新秋夜，文人藻思催。
鐘聲自仙掖，月色近霜臺。一葉兼螢度，孤雲帶鴈來。明朝紫書下，應問長卿才。
佳期難再得，清夜此雲林。
帶竹新泉冷，穿花片月深。含毫凝逸思，酌水話幽心。不覺星河轉，山枝驚曙禽。
誰知白雲外，別有綠蘿春。
苔繞溪邊徑，花深洞裏人。逸妻看種藥，稚子伴垂綸。潁上逃堯者，何如此養真。
郢人何苦調，飲水仍布衾。
煙火晝不起，蓬蒿春欲深。前庭少喬木，鄰舍聞新禽。雖有徵賢詔，終傷不遇心。
沈冥衆所遺，咫尺絕佳期。
始覺衡門下，翛然太古時。雞聲共鄰巷，燭影隔茅茨。坐惜牛羊逕，芳蓀白露滋。
秋空萬里淨，嘹唳獨南征。
風急翻霜冷，雲開見月驚。塞長怯去翼，影滅有餘聲。悵望遙天外，鄉愁滿目生。
滅跡人間世，忘歸象外情。
竹壇秋月冷，山殿夜鐘清。仙侶披雲集，霞杯達曙斜。同歡不可再，朝暮赤龍迎。
客到衡門下，林香蕙草時。
好風能自至，明月不須期。秋日翻荷影，晴光脆柳枝。留歡美清夜，寧覺曉鐘遲。
悽然雙樹下，垂淚遠公房。
燈續生前火，爐添沒後香。陰堦明片雪，寒竹響空廊。寂滅應爲樂，塵心徒自傷。
勝景不易遇，入門神頓清。
房房占山色，處處分泉聲。詩思竹間得，道心松下生。何時來此地，擺落世間情。
碧落忘歸處，佳期不厭逢。
晚涼生玉井，新暑避煙松。欲醉流霞酌，還醒度竹鐘。更憐琪樹下，歷歷見遙峰。
舊居三顧後，晚節重幽尋。
野逕到門盡，山窗連竹陰。昔年鶯山谷，今日鳳歸林。物外凌雲操，誰能繼此心。
灞陵誰寵葬，漢主念蕭何。
盛業留青史，浮榮逐逝波。隴雲仍作雨，薤露已成歌。悽愴平津閣，秋風弔客過。
苦雨滴蘭砌，秋風生葛衣。
潢污三逕絕，砧杵四鄰稀。分與玄豹隱，不爲湘燕飛。慚君角巾折，猶肯問衡闈。
秀色橫千里，歸雲積幾重。
欲依毛女岫，初卷少姨峰。蓋影隨征馬，衣香拂臥龍。秪應函谷上，真氣日溶溶。
茅屋多新意，芳林昨試移。
野人知石路，戲鳥認花枝。慢水縈蓬戶，閑雲挂竹籬。到家成一醉，歸馬不能騎。
龍節知無事，江城不掩扉。
詩傳過客遠，書到故人稀。坐嘯看潮起，行春送鴈歸。望舒三五夜，思盡謝玄暉。
偶與息心侶，忘歸才子家。
玄談兼藻思，綠茗代榴花。岸幘看雲卷，含毫任景斜。松喬若逢此，不復醉流霞。
不遂青雲望，愁看黃鳥飛。
棃花度寒食，客子未春衣。世事隨時變，交情與我違。空餘主人柳，相見却依依。
無雙錦帳郎，絕境有林塘。
鶴靜疎羣羽，蓬開失衆芳。晴山看不厭，流水趣何長。日晚催歸騎，鐘聲下夕陽。
不知香署客，謝病翠微間。
去幄蘭將老，辭車雉亦閑。近窗雲出洞，當戶竹連山。對酒溪霞晚，家人採蕨還。
黃卷在窮巷，歸來生道心。
五株衰柳下，三徑小園深。倒薤翻成字，寒花不假林。龐眉謝羣彥，獨酌且閑吟。
晦日連苦雨，動息更邅迴。
生事萍無定，愁心雲不開。翟門悲暝雀，墨竈上寒苔。始信宜城守，乘流畏曝腮。
夜來詩酒興，月滿謝公樓。
影閉重門靜，寒生獨樹秋。鵲驚隨葉散，螢遠入煙流。今夕遙天末，清光幾處愁。
製錦蜀江靜，飛鳧漢闕遙。
一茲風靡草，再視露盈條。旅望多愁思，秋天更泬寥。河陽傳麗藻，清韻入歌謠。
卑棲却得性，每與白雲歸。
徇祿仍懷橘，看山免採薇。暮禽先去馬，新月待開扉。霄漢時回首，知音青瑣闈。
芳信來相續，同心遠更親。
數重雲外樹，不隔眼中人。夢寐花驄色，相思黃鳥春。更聞公幹病，一夜二毛新。
愁人待曉雞，秋雨暗淒淒。
度燭螢時滅，傳書鴈漸低。客來知計誤，夢裏泣津迷。無以逃悲思，寒螿處處啼。
泉壑帶茅茨，雲霞生薜帷。
竹憐新雨後，山愛夕陽時。閑鷺棲常早，秋花落更遲。家童掃蘿逕，昨與故人期。
不厭晴林下，微風度葛巾。
寧唯北牕月，自謂上皇人。叢篠輕新暑，孤花占晚春。寄言莊叟蝶，與爾得天真。
食貧無盡日，有願幾時諧。
長嘯秋光晚，誰知志士懷。朝煙不起竈，寒葉欲連堦。飲水仍留我，孤燈點夜齋。
鄉心不可問，秋氣又相逢。
飄泊方千里，離悲復幾重。迴雲隨去鴈，寒露滴鳴蛩。延頸遙天末，如聞故國鐘。
山中人不見，雲去夕陽過。
淺瀨寒魚少，叢蘭秋蝶多。老年疎世事，幽性樂天和。酒熟思才子，溪頭望玉珂。
養拙慣雲臥，爲郎如鳥棲。
不知仙閣峻，惟覺玉繩低。帳喜香煙暖，詩慚賜筆題。未央春漏促，殘夢謝晨雞。
性拙偶從宦，心閑多掩扉。
雖看北堂草，不忘舊山薇。花月霽來好，雲泉堪夢歸。如何建章漏，催著早朝衣。
一夕盈千念，方知別者勞。
衰榮難會面，魂夢暫同袍。片月臨堦早，晴河度鴈高。應憐蔣生逕，秋露滿蓬蒿。
初服棲窮巷，重陽憶舊遊。
門閑謝病日，心醉授衣秋。酒盡寒花笑，庭空暝雀愁。今朝落帽客，幾處管弦留。
斜日片帆陰，春風孤客心。
山來指樵路，岸去惜花林。海氣蒸雲黑，潮聲隔雨深。鄉愁不可道，浦宿聽猨吟。
東林生早涼，高枕遠公房。
大士看心後，中宵清漏長。驚蟬出暗柳，微月隱迴廊。何事沈痾久，含毫問藥王。
野寺千家外，閑行晚暫過。
炎氛臨水盡，夕照傍林多。境對知心妄，人安覺政和。繩牀搖麈尾，佳趣滿滄波。
朝花飛暝林，對酒傷春心。
流年催素髮，不覺映華簪。垂老遇知己，酬恩看寸陰。如何紫芝客，相憶白雲深。
寧知待漏客，清夜此從容。
暫別迎車雉，還隨護法龍。香煙輕上月，林嶺靜聞鐘。郢曲傳甘露，塵心洗幾重。
淑麗詩傳美，徽章禮飾哀。
有恩加象服，無日祀高禖。曉月孤秋殿，寒山出夜臺。通靈深眷想，青鳥獨飛來。
欲知愚谷好，久別與春還。
鶯暖初歸樹，雲晴却戀山。石田耕種少，野客性情閑。求仲應難見，殘陽且掩關。
白髮壯心死，愁看國步移。
關山慘無色，親愛忽驚離。影絕龍分劍，聲衰鳥戀枝。茫茫雲海外，相憶不相知。
薄質慚加首，愁陰幸庇身。
卷舒無定日，行止必依人。已沐脂膏惠，寧辭雨露頻。雖同客衣色，不染洛陽塵。
淵明遺愛處，山芥綠芳初。
翫此春陰色，猶滋夜雨餘。隔溪煙葉小，覆石雪花舒。采采還相贈，瑤華信不如。
遠近化人天，王城指日邊。
宰君迎說法，童子伴隨緣。到處花爲雨，行時杖出泉。今霄松月下，門閉想安禪。
遠宦碧雲外，此行佳興牽。
湖山入閭井，鷗鳥傍神仙。斜日背鄉樹，春潮迎客船。江樓新詠發，應與政聲傳。
湖山不可厭，東望有餘情。
片玉登科後，孤舟任興行。月中嚴子瀨，花際楚王城。歲暮雲臯鶴，聞天更一鳴。
隨緣忽西去，何日返東林。
世路寧磋別，空門久息心。人煙一飯少，山雪獨行深。天外猨啼處，誰聞清梵音。
徇祿近滄海，乘流看碧霄。
誰知仙吏去，宛與世塵遙。遠帆背歸鳥，孤舟抵上潮。懸知訟庭靜，窗竹日蕭蕭。
制勝三軍勁，澄清萬里餘。
星飛龐統驥，箭發魯連書。海月低雲斾，江霞入錦車。遙知太阿劍，計日斬鯨魚。
三歎把離袂，七哀深我情。
雲天愁遠別，豺虎擁前程。駐馬戀攜手，隔河聞哭聲。相思昏若夢，淚眼幾時明。
東去有餘意，春風生賜衣。
鳳凰銜詔下，才子采蘭歸。斗酒百花裏，情人一笑稀。別離須計日，相望在彤闈。
抱琴爲傲吏，孤棹復南行。
幾度秋江水，皆添白雪聲。佳期來客夢，幽思緩王程。佐牧無勞問，心和政自平。
至人無滯跡，謁帝復思玄。
魏闕辭花綬，春山有杏田。紫霞開別酒，黃鶴舞離弦。今夜思君夢，遙遙入洞天。
得意今如此，清光不可攀。
臣心堯日下，鄉思楚雲間。楊柳依歸棹，芙蓉棲舊山。采蘭兼衣錦，何似買臣還。
憐君展驥去，能解倚門愁。
就養仍榮祿，還鄉即晝遊。橘花低客舍，蓴菜繞歸舟。與報垂綸叟，知吾世網留。
春風起東道，握手望京關。
柳色從鄉至，鶯聲送客還。嘶驂顧近驛，歸路出他山。舉目情難盡，羈離失志間。
憶家望雲路，東去獨依依。
水宿隨漁火，山行到竹扉。寒花催酒熟，山犬喜人歸。遙羨書窗下，千峰出翠微。
理邑想無事，鳴琴不下堂。
井田通楚越，津市半漁商。盧橘垂殘雨，紅蓮拆早霜。送君催白首，臨水獨思鄉。
執簡朝方下，乘軺去不賒。
感恩輕遠道，入幕比還家。碣石春雲色，邯鄲古樹花。飛書報明主，烽火靜天涯。
失志思浪跡，知君晦近名。
出關塵漸遠，過郢興彌清。山盡溪初廣，人閑舟自行。探幽無旅思，莫畏楚猨鳴。
楚鄉飛鳥沒，獨與碧雲還。
破鏡催歸客，殘陽見舊山。詩成流水上，夢盡落花間。儻寄相思字，愁人定解顏。
漢家仍用武，才子晚成名。
惆悵江陵去，誰知魏闕情。碧雲愁楚水，春酒醉宜城。定想褰帷政，還聞坐嘯聲。
東土忽無事，專城復任賢。
喜觀班瑞禮，還在偃兵年。膏雨帶滎水，歸人耕圃田。遙知下車日，萬井起新煙。
春草晚來色，東門愁送君。
盛才仍下位，明代負奇文。且樂神仙道，終隨鴛鷺羣。梅生寄黃綬，不日在青雲。
年少工文客，言離却解顏。
不嗟荆寶退，能喜綵衣還。新月來前館，高陽出故關。相思東北望，燕趙隔青山。
林表吳山色，詩人思不忘。
向家流水便，懷橘綵衣香。滿酌留歸騎，前程未夕陽。愴茲江海去，誰惜杜蘅芳。
南望瀟湘渚，詞人遠憶家。
客心隨楚水，歸棹宿江花。不畏心期阻，惟愁面會賒。雲天有飛翼，方寸佇瑤華。
事邊仍戀主，舉酒復悲歌。
粉署含香別，轅門載筆過。鶯聲出漢苑，柳色過漳河。相憶情難盡，離居春草多。
上國隨緣住，來途若夢行。
浮天滄海遠，去世法舟輕。水月通禪觀，魚龍聽梵聲。惟憐一燈影，萬里眼中明。
青絲絡驄馬，去府望梁城。
節下趨庭處，秋來懷橘情。別筵寒日晚，歸路碧雲生。千里相思夜，愁看新月明。
邊事多勞役，儒衣逐鼓鼙。
日寒關樹外，峰盡塞雲西。河廣篷難度，天遙鴈漸低。班超封定遠，之子去思齊。
絳節引雕戈，鳴騶動玉珂。
戎城去日遠，漢使隔年多。鴈宿常連雪，沙飛半渡河。明光朝即邇，杕杜早成歌。
幾年深道要，一舉過賢關。
名與玄珠出，鄉宜晝錦還。蓮舟同宿浦，柳岸向家山。欲見寧親孝，儒衣稚子斑。
去世能成道，遊仙不定家。
歸期千歲鶴，行邁五雲車。海上春應盡，壺中日未斜。不知相憶處，琪樹幾枝花。
衣冠周柱史，才學我鄉人。
受命辭雲陛，傾城送使臣。去程滄海月，歸思上林春。始覺儒風遠，殊方禮樂新。
萬里三韓國，行人滿目愁。
辭天使星遠，臨水澗霜秋。雲佩迎仙島，虹旌過蜃樓。定知懷魏闕，迴首海西頭。
鄉路歸何早，雲間喜擅名。
思親盧橘熟，帶雨客帆輕。夜火臨津驛，晨鐘隔浦城。華亭養仙羽，計日再飛鳴。
南風起別袂，心到衡湘間。
歸客楚山遠，孤舟雲水閑。愛君採蓮處，花島連家山。得意且寧省，人生難此還。
秋日思還客，臨流語別難。
楚城將坐嘯，郢曲有餘悲。山晚桂花老，江寒蘋葉衰。應須楊得意，更誦長卿辭。
欲知儒道貴，縫掖見諸侯。
且感千金諾，寧辭萬里遊。鴈峰侵瘴遠，桂水出雲流。坐惜離居晚，相思綠蕙秋。
平津東閣在，別是竹林期。
萬葉秋聲裏，千家落照時。門隨深巷靜，窗過遠鐘遲。客位苔生處，依然又賦詩。
無限寒雲色，蒼茫淺更深。
從龍如有瑞，捧日不成陰。積翠全低嶺，虛明半出林。帝鄉遙在目，鐵馬又駸駸。
曙色傳芳意，分明錦繡叢。
蘭生齊後日，花發夜來風。不向三峰裏，全勝一縣中。遙知大苑內，應待五花驄。
曉日餘冰上，春池一鏡明。
多從履處薄，偏向飲時清。比雪光仍在，因風片不成。更隨舟楫去，猶可助堅貞。
起見西樓月，依依向浦斜。
動搖生淺浪，明滅照寒沙。水渚猶疑雪，梅林不辨花。送君無可贈，持此代瑤華。
極目煙霞外，孤舟一使星。
興中尋白雪，夢裏過滄溟。夜月松江戍，秋風竹塢亭。不知行遠近，芳草日青青。
花院日扶疎，江雲自卷舒。
主人熊軾任，歸客稚門車。曙月稀星裏，春煙紫禁餘。行看石頭戍，記得是南徐。
東水將孤客，南行路幾千。
虹翻潮上雨，鳥落瘴中天。謫去寧留恨，思歸豈待年。銜杯且一醉，別淚莫潸然。
歸客愛鳴榔，南征憶舊鄉。
江山追宋玉，雲雨憶荆王。醉裏宜城近，歌中郢路長。憐君從此去，日夕望三湘。
別思亂無緒，妖氛猶未清。
含香五夜客，持賦十年兄。霜拂金波樹，星迴玉斗城。自憐江上鶴，垂翅羨飛鳴。
歸舟同不繫，纖草剩忘憂。
禁掖曾通籍，江城舊列侯。暮帆依夏口，春雨夢荆州。何日朝雲陛，隨君拜冕旒。
薄稅歸天府，輕徭賴使臣。
歡霑賜帛老，恩及卷綃人。去問殊官俗，來經幾劫春。東南御亭上，莫問有風塵。
少年從事好，此去別愁輕。
滿座詩人興，隨君郢路行。蒹葭侵驛樹，雲水抱山城。遙愛下車日，江臯春草生。
多才白華子，初擅桂枝名。
嘉慶送歸客，新秋帶雨行。離人背水去，喜鵲近家迎。別贈難爲此，衰年畏後生。
香花閉一林，真士此看心。
行道白雲近，然燈翠壁深。梵筵清水月，禪坐冷山陰。更說東溪好，明朝乘興尋。
野興引才子，獨行幽徑遲。
雲留下山處，鳥靜出溪時。拙宦不忘隱，歸休常在茲。知音倘相訪，炊黍掃茅茨。
有別時留恨，銷魂況在今。
風濤初振海，鵷鷺各辭林。舊國關河絕，新秋草露深。陸機嬰世網，應負故山心。
秋堂復夜闌，舉目盡悲端。
霜堞鳥聲苦，更樓月色寒。美人深別意，斗酒少留歡。明發將何贈，平生雙玉盤。
還家百戰後，訪故幾人存。
兄弟得相見，榮枯何處論。新詩添卷軸，舊業見兒孫。點檢平生事，焉能出蓽門。
汲井向新月，分流入衆芳。
溼花低桂影，翻葉靜泉光。露下添餘潤，蜂驚引暗香。寄言養生客，來此共提筐。
東閣一何靜，鶯聲落日愁。
夔龍暫爲別，昏旦思兼秋。蕙草出籬外，花枝寄竹幽。上方傳雅頌，七夕讓風流。
谷口逃名客，歸來遂野心。
薄田供歲酒，喬木待新禽。溪路春雲重，山廚夜火深。桃源應漸好，仙客許相尋。
霞景青山上，誰知此勝遊。
龍沙傳往事，菊酒對今秋。步石隨雲起，題詩向水流。忘歸更有處，松下片雲幽。
金榜開青瑣，驕奢半隱淪。
玉簫惟送酒，羅袖愛留賓。竹館煙催瞑，梅園雪誤春。滿朝辭賦客，盡是入林人。
黃鳥鳴園柳，新陽改舊陰。
春來此幽興，宛是謝公心。掃逕蘭芽出，添池山影深。虛名隨振鷺，安得久棲林。
得地移根遠，交柯遶指柔。
露香濃結桂，池影鬬蟠虬。黛葉輕筠綠，金花笑菊秋。何如南海外，雨露隔炎洲。
數畝園林好，人知賢相家。
結茅書閣儉，帶水槿籬斜。古樹生春蘚，新荷卷落花。聖恩加玉鉉，安得臥青霞。
乞還方未遂，日夕望雲林。
況復逢青草，何妨問此心。閉門公務散，枉策故情深。遙夜他鄉宿，同君梁甫吟。
曉日早鶯啼，江城旅思迷。
微官同寄傲，移疾阻招攜。遠水閭閻內，青山稚堞西。王孫莫久臥，春草欲萋萋。
莫言山路僻，還被好風催。
行客淒涼過，村籬冷落開。晚溪寒水照，晴日數蜂來。重憶江南酒，何因把一杯。
昔聞生澗底，今見起毫端。
衆草此時沒，何人知歲寒。豈能裨棟宇，且欲出門闌。只在丹青筆，凌雲也不難。
信風催過客，早發梅花橋。
數鴈起前渚，千艘爭便潮。將隨浮雲去，日惜故山遙。惆悵煙波末，佳期在碧霄。
南行風景好，昏旦水臯閑。
春色郢中樹，晴霞湖上山。去家旅帆遠，回首暮潮還。蕙草知何贈，故人雲漢間。
秋館煙雨合，重城鐘漏深。
佳期阻清夜，孤興發離心。燭影出綃幕，蟲聲連素琴。此時蓬閣友，應念昔同衾。
粉署花驄入，丹霄紫誥垂。
直廬驚漏近，賜被覺霜移。漢主前瑤席，穰侯許鳳池。應憐後行鴈，空羨上林枝。
小雨飛林頂，浮涼入晚多。
能知留客處，偏與好風過。濯錦飜紅蕊，跳珠亂碧荷。芳尊深幾許，此興可酣歌。
上林春更好，賓鴈不知歸。
顧影憐青籞，傳聲入紫微。夜陪池鷺宿，朝出苑花飛。寧憶寒鄉侶，鸞凰一見稀。
含毫意不淺，微月上簾櫳。
門靜吏人息，心閑囹圄空。繁星入疎樹，驚鵲倦秋風。始覺牽卑劇，宵眠亦在公。
日入林島異，鶴鳴風草間。
孤帆泊枉渚，飛雨來前山。客意念留滯，川途忽阻艱。赤亭仍數里，夜待安流還。
鶯鳴蕙草綠，朝興情人期。
林沼忘言處，鴛鴻養翮時。春泉滋藥暖，晴日度花遲。此會無辭醉，良辰難再追。
漢家賢相重英奇，蟠木何材也見知。
不意雲霄能自致，空驚鵷鷺忽相隨。臘雪初明柏子殿，春光欲上萬年枝。獨慙皇鑒明如日，未厭春光向玉墀。
王孫興至幽尋好，芳草春深景氣和。
藥院愛隨流水入，山齋喜與白雲過。猶嫌巢鶴窺人遠，不厭叢花對客多。醉來倚玉無餘事，目送歸鴻笑復歌。
西日橫山含碧空，東方吐月滿禪宮。
朝瞻雙頂青冥上，夜宿諸天色界中。石潭倒獻蓮花水，塔院空聞松柏風。萬里故人能尚爾，知君視聽我心同。
半日吳村帶晚霞，閑門高柳亂飛鵶。
橫雲嶺外千重樹，流水聲中一兩家。愁人昨夜相思苦，閏月今年春意賒。自歎梅生頭似雪，却憐潘令縣如花。
連步青溪幾萬重，有時共立在孤峯。
齋到盂空餐雪麥，經傳金字坐雲松。呻吟獨臥猷川水，振錫先聞長樂鐘。回望羣山攜手處，離心一一涕無從。
未央月曉度疎鐘，鳳輦時巡出九重。
雪霽山門迎瑞日，雲開水殿候飛龍。經寒不入宮中樹，佳氣常薰仗外峯。遙羨枚臯扈仙蹕，偏承霄漢渥恩濃。
長信螢來一葉秋，蛾眉淚盡九重幽。
鳷鵲觀前明月度，芙蓉闕下絳河流。鴛衾久別難爲夢，鳳管遙聞更起愁。誰分昭陽夜歌舞，君王玉輦正淹留。
雲間陸生美且奇，銀章朱綬暎金羈。
自料抱材將致遠，寧嗟趨府暫牽卑。東城社日催巢燕，上苑秋聲散御梨。朝夕詔書還柏署，行看飛隼集高枝。
湖南遠去有餘情，蘋葉初齊白芷生。
謾說簡書催物役，遙知心賞緩王程。興過山寺先雲到，嘯引江帆帶月行。幕下由來貴無事，佇聞談笑靜黎甿。
玉柱金罍醉不歡，雲山驛道向東看。
鴻聲斷續暮天遠，柳影蕭疎秋日寒。霜降幽林霑蕙若，弦驚翰苑失鴛鸞。秋來回首君門阻，馬上應歌行路難。
柱史纔年四十強，鬚髯玄髮美清揚。
朝天繡服乘恩貴，出使星軺滿路光。錦水繁花添麗藻，峨嵋明月引飛觴。多才自有雲霄望，計日應追鴛鷺行。
離舟解纜到斜暉，春水東流燕北飛。
才子學詩趨露冕，棠花含笑待斑衣。稍聞江樹啼猨近，轉覺山林過客稀。借問還珠盈合浦，何如鯉也入庭闈。
舊識相逢情更親，攀歡甚少愴離頻。
黃綬罷來多遠客，青山何處不愁人。日斜官樹聞蟬滿，雨過關城見月新。梁國遺風重詞賦，諸侯應念馬卿貧。
鳳凰銜詔與何人，善政多才寵寇恂。
臺上鴛鸞爭送遠，岳陽雲樹待行春。自憐黃閣知音在，不厭彤幨出守頻。應笑馮唐衰且拙，世情相見白頭新。
飛花落絮滿河橋，千里傷心送客遙。
不惜芸香染黃綬，惟憐鴻羽下青霄。雲衢有志終驤首，吏道無媒且折腰。急管繁弦催一醉，頹陽不駐引征鑣。
芳歲歸人嗟轉蓬，含情回首灞陵東。
蛾眉不入秦臺鏡，鷁羽還驚宋國風。世事悠揚春夢裏，年光寂寞旅愁中。勸君稍盡離筵酒，千里佳期難再同。
蕙葉青青花亂開，少年趨府下蓬萊。
甘泉未獻揚雄賦，吏道何勞賈誼才。征陌獨愁飛蓋遠，離筵只惜暝鐘催。欲知別後相思處，願植瓊枝向柏臺。
二十爲郎事漢文，鴛雛驥子自爲羣。
筆精已許臺中妙，劒術還令世上聞。歸覲屢經槐里月，出師常笑棘門軍。莫言來往朝天遠，看取鳴鞘入斷雲。
萊子晝歸今始好，潘園景色夏偏濃。
夕陽流水吟詩去，明月青山出竹逢。兄弟相歡初讓果，鄉人爭賀舊登龍。佳期少別俄千里，雲樹愁看過幾重。
詩人九日憐芳菊，筵客高齋宴浙江。
漁浦浪花搖素壁，西陵樹色入秋窗。木奴向熟懸金實，桑落新開瀉玉缸。四子醉時爭講習，笑論黃霸舊爲邦。
紫微晴雪帶恩光，繞仗偏隨鴛鷺行。
長信月留寧避曉，宜春花滿不飛香。獨看積素凝清禁，已覺輕寒讓太陽。題柱盛名兼絕唱，風流誰繼漢田郎。
木槿花開畏日長，時搖輕扇倚繩牀。
初晴草蔓緣新筍，頻雨苔衣染舊牆。十旬河朔應虛醉，八柱天台好納涼。無事始然知靜勝，深垂紗帳詠滄浪。
楚狂身世恨情多，似病如憂正是魔。
花萼敗春多寂寞，葉陰迎夏已清和。鸝黃好鳥搖深樹，細白佳人著紫羅。軍旅閱詩裁不得，可憐風景遣如何。
三峯花畔碧堂懸，錦里真人此得仙。
玉體纔飛西蜀雨，霓裳欲向大羅天。彩雲不散燒丹竈，白鹿時藏種玉田。幸入桃源因去世，方期丹訣一延年。
定力無涯不可稱，未知何代坐禪僧。
默默山門宵閉月，熒熒石壁晝然燈。四時樹長書經葉，萬歲巖懸拄杖藤。昔日捨身緣救鴿，今時出見有飛鷹。
爽氣朝來萬里清，憑高一望九秋輕。
不知鳳沼霖初霽，但覺堯天日轉明。四野山河通遠色，千家砧杵共秋聲。遙想青雲丞相府，何時開閤引書生。
自哂鄙夫多野性，貧居數畝半臨湍。
谿雲雜雨來茅屋，山雀將雛到藥欄。仙籙滿牀閑不厭，陰符在篋老羞看。更憐童子宜春服，花裏尋師指杏壇。
故向箕山訪許由，林泉物外自清幽。
松上挂瓢枝幾變，石間洗耳水空流。綠苔唯見遮三徑，青史空傳謝九州。緬想古人增歎惜，颯然雲樹滿巖秋。
丞相幕中題鳳人，文章心事每相親。
從軍誰謂仲宣樂，入室方知顏子貧。杯裏紫茶香代酒，琴中綠水靜留賓。欲知別後相思意，唯願瓊枝入夢頻。
上林諫獵知才薄，尺組承恩愧命牽。
潢潦難滋滄海潤，螢光空盡太陽前。虛名濫接登龍士，野性寧忘種黍田。相國無私人守樸，何辭老去上皇年。
永嘉風景入新年，才子詩成定可憐。
夢裏還鄉不相見，天涯憶戴復誰傳。花傾曉露垂如淚，鶯拂遊絲斷若弦。願得回風吹海雁，飛書一宿到君邊。
日暮窮途淚滿襟，雲天南望羨飛禽。
阮腸暗與孤鴻斷，江水遙連別恨深。明月既能通憶夢，青山何用隔同心。秦楚眼看成絕國，相思一寄白頭吟。
誰憶顏生窮巷裏，能勞馬跡破春苔。
忽看童子掃花處，始愧夕郎題鳳來。斜景適隨詩興盡，好風纔送珮聲回。豈無雞黍期他日，惜此殘春阻綠杯。
日暖風恬種藥時，紅泉翠壁薜蘿垂。
幽溪鹿過苔還靜，深樹雲來鳥不知。青瑣同心多逸興，春山載酒遠相隨。却慙身外牽纓冕，未勝杯前倒接䍦。
慧眼沙門真遠公，經行宴坐有儒風。
香緣不絕簪裾會，禪想寧妨藻思通。曙後鑪煙生不滅，晴來堦色並歸空。狂夫入室無餘事，唯與天花一笑同。
知己知音同舍郎，如何咫尺阻清揚。
每恨蒹葭傍芳樹，多慚新燕入華堂。重花不隔陳蕃榻，修竹能深夫子牆。唯有早朝趨鳳閤，朝時憐羽接鴛行。
紫泥何日到滄州，笑向東陽沈隱侯。
黛色晴峯雲外出，縠文江水縣前流。使臣自欲論公道，才子非關厭薄遊。溪畔秋蘭雖可佩，知君不得少停舟。
逍遙心地得關關，偶被功名涴我閑。
有壽亦將歸象外，無詩兼不戀人間。何窮默識輕洪範，未喪斯文勝大還。筐篋靜開難似此，蕊珠春色海中山。
漢家無事樂時雍，羽獵年年出九重。
玉帛不朝金闕路，旌旗長繞綵霞峰。且貪原獸輕黃屋，寧畏漁人犯白龍。薄暮方歸長樂觀，垂楊幾處綠烟濃。
賢王駟馬退朝初，小苑三春帶雨餘。
林沼葱蘢多貴氣，樓臺隱暎接天居。仙雞引敵穿紅藥，宮燕銜泥落綺疏。自歎平生相識願，何如今日廁應徐。
久飛鴛掖出時髦，耻負平生稽古勞。
玉樹滿庭家轉貴，雲衢獨步位初高。能迂騶馭尋蝸舍，不惜瑤華報木桃。應念潛郎守貧病，常悲休沐對蓬蒿。
二月黃鶯飛上林，春城紫禁曉陰陰。
長樂鐘聲花外盡，龍池柳色雨中深。陽和不散窮途恨，霄漢長懷捧日新。獻賦十年猶未遇，羞將白髮對華簪。
能以功成疎寵位，不將心賞負雲霞。
林間客散孫弘閣，城上山宜綺季家。蝴蝶晴連池岸草，黃鸝晚出柳園花。日陪鯉也趨文苑，誰道門生隔絳紗。
流水辭山花別枝，隨風一去絕還期。
昨夜故人泉下宿，今朝白髮鏡中垂。音徽寂寂空成夢，容範朝朝無見時。旦暮餘生幾息在，不應存沒未嘗悲。
孤煙一點綠溪湄，漁父幽居即舊基。
飢鷺不驚收釣處，閑麛應乳負暄時。茅齋對雪開尊好，穉子焚枯飯客遲。勝事宛然懷抱裏，頃來新得謝公詩。
山花照塢復燒溪，樹樹枝枝盡可迷。
野客未來枝畔立，流鶯已向樹邊啼。從容只是愁風起，眷戀常須向日西。別有妖妍勝桃李，攀來折去亦成蹊。
傾酒向漣漪，乘流東去時。
寸心同尺璧，投此報馮夷。
江曲全縈楚，雪飛半自秦。
峴山回首望，如別故關人。
浦煙函夜色，冷日轉秋旻。
自有沈碑石，清光不照人。
楚岸雲空合，楚城人不來。
只今誰善舞，莫恨發陽臺。
行背青山郭，吟當白露秋。
風流無屈宋，空詠古荆州。
晚來漁父喜，罾重欲收遲。
恐有長江使，金錢願贖龜。
去指龍沙路，徒懸象闕心。
夜涼無遠夢，不爲偶聞砧。
霽雲疎有葉，雨浪細無花。
穩放扁舟去，江天自有涯。
好日當秋半，層波動旅腸。
已行千里外，誰與共秋光。
潤色非東里，官曹更建章。
宦遊難自定，來喚櫂船郎。
夜江清未曉，徒惜月光沈。
不是因行樂，堪傷老大心。
翳日多喬木，維舟取束薪。
靜聽江叟語，俱是厭兵人。
箭漏日初短，汀煙草未衰。
雨餘雖更綠，不是采蘋時。
山雨夜來漲，喜魚跳滿江。
岸沙平欲盡，垂蓼入船窗。
渚邊新雁下，舟上獨淒涼。
俱是南來客，憐君綴一行。
牽路沿江狹，沙崩岸不平。
盡知行處險，誰肯載時輕。
雲密連江暗，風斜著物鳴。
一杯真戰將，笑爾作愁兵。
柳拂斜開路，籬邊數戶村。
可能還有意，不掩向江門。
不識桓公渴，徒吟子美詩。
江清唯獨看，心外更誰知。
憔悴異靈均，非讒作逐臣。
如逢漁父問，未是獨醒人。
水涵秋色靜，雲帶夕陽高。
詩癖非吾病，何妨吮短毫。
登舟非古岸，還似阻西陵。
箕伯無多少，回頭詎不能。
帆翅初張處，雲鵬怒翼同。
莫愁千里路，自有到來風。
秋雲久無雨，江燕社猶飛。
却笑舟中客，今年未得歸。
佳節雖逢菊，浮生正似萍。
故山何處望，荒岸小長亭。
行到楚江岸，蒼茫人正迷。
秖知秦塞遠，格磔鷓鴣啼。
月下江流靜，村荒人語稀。
鷺鷥雖有伴，仍共影雙飛。
斗轉月未落，舟行夜已深。
有村知不遠，風便數聲砧。
櫂驚沙鳥迅，飛濺夕陽波。
不顧魚多處，應防一目羅。
漸覺江天遠，難逢故國書。
可能無往事，空食鼎中魚。
岸草連荒色，村聲樂稔年。
晚晴初穫稻，閑却采蓮船。
灘淺爭遊鷺，江清易見魚。
怪來吟未足，秋物欠紅蕖。
蛩響依莎草，螢飛透水煙。
夜涼誰詠史，空泊運租船。
睡穩葉舟輕，風微浪不驚。
任君蘆葦岸，終夜動秋聲。
自念平生意，曾期一郡符。
豈知因謫宦，斑鬢入江湖。
煙渚復煙渚，畫屏休畫屏。
引愁天末去，數點暮山青。
水天涼夜月，不是惜清光。
好物隨人祕，秦淮憶建康。
古來多思客，搖落恨江潭。
今日秋風至，蕭疎獨沔南。
暎竹疑村好，穿蘆覺渚幽。
漸安無曠土，薑芋當農收。
秋風動客心，寂寂不成吟。
飛上危檣立，啼烏報好音。
見底高秋水，開懷萬里天。
旅吟還有伴，沙柳數枝蟬。
九日自佳節，扁舟無一杯。
曹園舊尊酒，戲馬憶高臺。
兵火有餘燼，貧村纔數家。
無人爭曉渡，殘月下寒沙。
渚禽菱芡足，不向稻粱爭。
靜宿涼灣月，應無失侶聲。
輕雲未護霜，樹杪橘初黃。
信是知名物，微風過水香。
渺渺望天涯，清漣浸赤霞。
難逢星漢使，烏鵲日乘槎。
土曠深耕少，江平遠釣多。
生平皆棄本，金革竟如何。
海月非常物，等閑不可尋。
披沙應有地，淺處定無金。
風晚冷颼颼，蘆花已白頭。
舊來紅葉寺，堪憶玉京秋。
風好來無陣，雲閑去有蹤。
釣歌無遠近，應喜罷艨艟。
吳疆連楚甸，楚俗異吳鄉。
漫把尊中物，無人啄蟹筐。
岸綠野煙遠，江紅斜照微。
撐開小漁艇，應到月明歸。
雨餘江始漲，漾漾見流薪。
曾歎河中木，斯言憶古人。
葉舟維夏口，煙野獨行時。
不見頭陀寺，空懷幼婦碑。
晚泊武昌岸，津亭疎柳風。
數株曾手植，好事憶陶公。
墜露曉猶濃，秋花不易逢。
涉江雖已晚，高樹搴芙蓉。
舟航依浦定，星斗滿江寒。
若比陰霾日，何妨夜未闌。
近戍離金落，孤岑望火門。
唯將知命意，瀟灑向乾坤。
叢菊生堤上，此花長後時。
有人還採掇，何必在春期。
夕景殘霞落，秋寒細雨晴。
短纓何用濯，舟在月中行。
堤壞漏江水，地坳成野塘。
晚荷人不折，留取作秋香。
左宦終何路，攄懷亦自寬。
襞牋嘲白鷺，無意喻梟鸞。
樓空人不歸，雲似去時衣。
黃鶴無心下，長應笑令威。
白帝朝驚浪，潯陽暮暎雲。
等閑生險易，世路秖如君。
櫓慢開輕浪，帆虛帶白雲。
客船雖狹小，容得庾將軍。
風雨正甘寢，雲霓忽晚晴。
放歌雖自遣，一歲又崢嶸。
靜看秋江水，風微浪漸平。
人間馳競處，塵土自波成。
風勁帆方疾，風回櫂却遲。
較量人世事，不校一毫釐。
咫尺愁風雨，匡廬不可登。
秖疑雲霧窟，猶有六朝僧。
幽思正遲遲，沙邊濯弄時。
自憐非博物，猶未識鳧葵。
曾有煙波客，能歌西塞山。
落帆唯待月，一釣紫菱灣。
千頃水紋細，一拳嵐影孤。
君山寒樹綠，曾過洞庭湖。
光闊重湖水，低斜遠雁行。
未曾無興詠，多謝沈東陽。
晚菊繞江壘，忽如開古屏。
莫言時節過，白日有餘馨。
秋寒鷹隼健，逐雀下雲空。
知是江湖闊，無心擊塞鴻。
日落長亭晚，山門步障青。
可憐無酒分，處處有旗亭。
江草何多思，冬青尚滿洲。
誰能驚鵩鳥，作賦爲沙鷗。
遠岸無行樹，經霜有半紅。
停船搜好句，題葉贈江楓。
身世比行舟，無風亦暫休。
敢言終破浪，唯願穩乘流。
數畝蒼苔石，煙濛鶴卵洲。
定因詞客遇，名字始風流。
興閑停桂楫，路好過松門。
不負佳山水，還開酒一尊。
幽懷念煙水，長恨隔龍沙。
今日膝王閣，分明見落霞。
短楫休敲桂，孤根自駐萍。
自憐非劒氣，空向斗牛星。
江流何渺渺，懷古獨依依。
漁父非賢者，蘆中但有磯。
高浪如銀屋，江風一發時。
筆端降太白，才大語終奇。
細竹漁家路，晴陽看結繒。
喜來邀客坐，分與折腰菱。
幸有煙波興，寧辭筆硯勞。
緣情無怨刺，却似反離騷。
平湖五百里，江水想通波。
不奈扁舟去，其如決計何。
數峯雲斷處，去岸暎高山。
身到韋江日，猶應未得閑。
一灣斜照水，三版順風船。
未敢相邀約，勞生秖自憐。
江雨正霏微，江村晚渡稀。
何曾妨釣艇，更待得魚歸。
沙上獨行時，高吟到楚詞。
難將垂岸蓼，盈把當江蘺。
新野舊樓名，潯陽勝賞情。
照人長一色，江月共淒清。
願飲西江水，那吟北渚愁。
莫敎留滯跡，遠比蔡昭侯。
湖口分江水，東流獨有情。
當時好風物，誰伴謝宣城。
潯陽江畔菊，應似古來秋。
爲問幽棲客，吟時得酒不。
高峯有佳號，千尺倚寒松。
若使鑪煙在，猶應爲上公。
萬木已清霜，江邊村事忙。
故溪黃稻熟，一夜夢中香。
楚水苦縈迴，征帆落又開。
可緣非直路，却有好風來。
遠謫歲時晏，暮江風雨寒。
仍愁繫舟處，驚夢近長灘。
夜月霽未好，雲泉堪夢歸。
如何建章漏，催著早朝衣。
月黑雁飛高，單于夜遁逃。
欲將輕騎逐，大雪滿弓刀。
謗言三至後，直道歎何如。
今日藍溪水，無人不夜魚。
一官叨下秩，九棘謝知音。
芳草文園路，春愁滿別心。
燕趙悲歌士，相逢劇孟家。
寸心言不盡，前路日將斜。
軒騎來相訪，漁樵悔晚歸。
更憐垂露跡，花裏點牆衣。
不見承明客，愁聞長樂鐘。
馬卿何早世，漢主欲登封。
野竹通溪冷，秋泉入戶鳴。
亂來人不到，芳草上堦生。
采菊偏相憶，傳香寄便風。
今朝竹林下，莫使桂尊空。
豔靜如籠月，香寒未逐風。
桃花徒照地，終被笑妖紅。
藥徑深紅蘚，山窗滿翠微。
羨君花下酒，蝴蝶夢中飛。
望山登春臺，目盡趣難極。
晚景下平阡，花際霞峯色。
靜宜樵隱度，遠與車馬隔。
有時行藥來，喜遇歸山客。
片霞照仙井，泉底桃花紅。
那知幽石下，不與武陵通。
引蔓出雲樹，垂綸覆巢鶴。
幽人對酒時，苔上閑花落。
池上靜難厭，雲間欲去晚。
忽背夕陽飛，乘興清風遠。
幾轉到青山，數重度流水。
秦人入雲去，知向桃源裏。
春畦生百藥，花葉香初霽。
好容似風光，偏來入叢蕙。
淨與溪色連，幽宜松雨滴。
誰知古石上，不染世人跡。
遠岫見如近，千里一窗裏。
坐來石上雲，乍謂壺中起。
暗歸草堂靜，半入花園去。
有時載酒來，不與清風遇。
幽鳥清漣上，興來看不足。
新篁壓水低，昨夜鴛鴦宿。
穿雲來自遠，激砌流偏駛。
能資庭戶幽，更引海禽至。
乍依菱蔓聚，盡向蘆花滅。
更喜好風來，數片翻晴雪。
風送出山鐘，雲霞度水淺。
欲知聲盡處，鳥滅寥天遠。
永日興難忘，掇芳春陂曲。
新晴花枝下，愛此苔水綠。
臨池構杏梁，待客歸煙塘。
水上褰簾好，蓮開杜若香。
有意蓮葉間，瞥然下高樹。
擘波得潛魚，一點翠光去。
幽石生芙蓉，百花慚美色。
遠笑越溪女，聞芳不可識。
亂石跳素波，寒聲聞幾處。
颼颼暝風引，散出空林去。
雖因朔風至，不向瑤臺側。
唯助苦寒松，偏明後彫色。
田鶴望碧霄，無風亦自舉。
單飛後片雲，早晚及前侶。
家住鳳城南，門臨古陂曲。
時憐上林雁，半入池塘宿。
歲去人頭白，秋來樹葉黃。
搔頭向黃葉，與爾共悲傷。
東山殘雨挂斜暉，野客巢由指翠微。
別酒稍酣乘興去，知君不羨白雲歸。
連山畫出暎禪扉，粉壁香筵滿翠微。
坐來鑪氣縈空散，共指晴雲向嶺歸。
江華勝事接湘濱，千里湖山入興新。
才子思歸催去櫂，汀花且爲駐殘春。
谷口春殘黃鳥稀，辛夷花盡杏花飛。
始憐幽竹山窗下，不改清陰待我歸。
畫戟朱樓暎晚霞，高梧寒柳度飛鴉。
門前不見歸軒至，城上愁看落日斜。
竹下忘言對紫茶，全勝羽客醉流霞。
塵心洗盡興難盡，一樹蟬聲片影斜。
芍藥花開出舊欄，春衫掩淚再來看。
主人不在花長在，更勝青松守歲寒。
大學三年聞琢玉，東堂一舉早成名。
借問還家何處好，玉人含笑下機迎。
月照溪邊一罩蓬，夜聞清唱有微風。
小樓深巷敲方響，水國人家在處同。
瀟湘何事等閑回，水碧沙明兩岸苔。
二十五弦彈夜月，不勝清怨却飛來。
水遶冰渠漸有聲，氣融煙塢晚來明。
東風好作陽和使，逢草逢花報發生。
降士林霑蕙草寒，弦驚翰苑失鴛鸞。
秋中回首君門阻，馬上應歌行路難。
斗酒忘言良夜深，紅萱露滴鵲驚林。
欲知別後思今夕，漢水東流是寸心。
驥足駸駸吳越關，屏星復與紫書還。
已知從事元無事，城上愁看海上山。
三軍版築脫金刀，黎庶翻慚將士勞。
不憶新城連嶂起，唯驚畫角入雲高。
故城門外春日斜，故城門裏無人家。
市朝欲認不知處，漠漠野田空草花。
長楊殺氣連雲飛，漢主秋畋正掩圍。
重門日晏紅塵出，數騎胡人獵獸歸。
亂水東流落照時，黃花滿徑客行遲。
林端忽見南山色，馬上還吟陶令詩。
今日陶家野興偏，東籬黃菊映秋田。
浮雲暝鳥飛將盡，始達青山新月前。
花繁柳暗九門深，對飲悲歌淚滿襟。
數日鶯花皆落羽，一回春至一傷心。
漫惜故城東，良田野草生。
說向縣大夫，大夫勸我耕。耕者我爲先，耕者相次焉。誰愛故城東，今爲近郭田。
江北有大洲，洲上堪力耕。
此中宜五穀，不及西陽城。城畔多野桑，城中多古荒。衣食可力求，此外何所望。
樊水欲東流，大江又北來。
樊山當其南，此中爲大回。回中魚好遊，回中多釣舟。漫欲作漁人，終焉無所求。
叢石橫大江，人言是釣臺。
水石相衝激，此中爲小回。回中浪不惡，復在武昌郭。來客去客船，皆向此中泊。
將牛何處去，耕彼故城東。
相伴有田父，相歡惟牧童。
將牛何處去，耕彼西陽城。
叔閑修農具，直者伴我耕。
將船何處去，釣彼大回中。
叔靜能鼓橈，正者隨弱翁。
將船何處去，送客小回南。
有時逢惡客，還家亦少酣。
朝陽巖下湘水深，朝陽洞口寒泉清。
零陵城郭夾湘岸，巖洞幽奇帶郡城。荒蕪自古人不見，零陵徒有先賢傳。水石爲娛安可羨，長歌一曲留相勸。
無爲洞口春水滿，無爲洞傍春雲白。
愛此踟躕不能去，令人悔作衣冠客。洞傍山僧皆學禪，無求無欲亦忘年。欲問其心不能問，我到山中得無悶。
九疑山深幾千里，峰谷崎嶇人不到。
山中舊有仙姥家，十里飛泉遶丹竈。如今道士三四人，茹芝鍊玉學輕身。霓裳羽蓋傍臨壑，飄颻似欲來雲鶴。
長松萬株遶茅舍，怪石寒泉近巖下。
老翁八十猶能行，將領兒孫行拾稼。吾羨老翁居處幽，吾愛老翁無所求。時俗是非何足道，得似老翁吾即休。
靈橘無根井有泉，世間如夢又千年。
鄉園不見重歸鶴，姓字今爲第幾仙。風泠露壇人悄悄，地閑荒徑草綿綿。如何躡得蘇君跡，白日霓旌擁上天。
石宮春雲白，白雲宜蒼苔。
拂雲踐石徑，俗士誰能來。
石宮夏水寒，寒水宜高林。
遠風吹蘿蔓，野客熙清陰。
石宮秋氣清，清氣宜山谷。
落葉逐霜風，幽人愛松竹。
石宮冬日煖，煖日宜溫泉。
晨光靜水霧，逸者猶安眠。
偶存名跡在人間，順俗與時未安閑。
來謁大官兼問政，扁舟却入九疑山。
湘江二月春水平，滿月和風宜夜行。
唱橈欲過平陽戍，守吏相呼問姓名。
千里楓林煙雨深，無朝無暮有猨吟。
停橈靜聽曲中意，好是雲山韶濩音。
零陵郡北湘水東，浯溪形勝滿湘中。
溪口石顛堪自逸，誰能相伴作漁翁。
下瀧船似入深淵，上瀧船似欲昇天。
瀧南始到九疑郡，應絕高人乘興船。
連山盡塞水縈迴，山上戍門臨水開。
珠簾直下一百丈，日暖遊鱗自相向。昔人愛險閉層城，今人復愛閑江清。沙洲楓岸無來客，草綠花開山鳥鳴。
寒臯那可望，旅客又初還。
迢遰高樓上，蕭疎涼野間。暮晴依遠水，秋興屬連山。浮客時相見，霜彫朱翠顏。
流落時相見，悲歡共此情。
興因尊酒洽，愁爲故人輕。暗滴花莖露，斜暉月過城。那知橫吹笛，江外作邊聲。
寂寂訟庭幽，森森戟戶秋。
山光隱危堞，湖色上高樓。禹穴探書罷，天台作賦遊。雲浮將越客，歲晚共淹留。
舊隱人如在，清風亦似秋。
客星沈夜壑，釣石俯春流。鳥向喬枝聚，魚依淺瀨遊。古來芳餌下，誰是不吞鉤。
晚霽龍門雨，春生汝穴風。
鳥啼官路靜，花發毀垣空。鳴玉慙時輩，垂絲學老翁。舊遊人不見，惆悵洛城東。
洛陽天子縣，金谷石崇鄉。
草色侵官道，花枝出苑牆。書成休逐客，賦罷遂爲郎。貧賤非吾事，西遊思自強。
微涼風葉下，楚俗轉清閑。
候館臨秋水，郊扉掩暮山。月明潮漸近，露濕雁初還。浮客了無定，萍流淮海間。
遊客淹星紀，裁詩鍊土風。
今看乘傳去，那與問津同。南郡迎徐子，臨川謁謝公。思歸一惆悵，於越古亭中。
楚客自相送，霑裳春水邊。
晚來風信好，併發上江船。花映新林岸，雲開瀑布泉。愜心應在此，佳句向誰傳。
故交日零落，心賞寄何人。
幸與馮唐遇，心同跡復親。語言未終夕，離別又傷春。結念湓城下，聞猨詩興新。
江城昨夜雪如花，郢客登樓齊望華。
夏禹壇前仍聚玉，西施浦上更飛沙。簾櫳向晚寒風度，睥睨初晴落景斜。數處微明銷不盡，湖山清映越人家。
城上西樓倚暮天，樓中歸望正淒然。
近郭亂山橫古渡，野莊喬木帶新烟。北風吹雁聲能苦，遠客辭家月再圓。陶令好文常對酒，相招那惜醉爲眠。
調與時人背，心將靜者論。
終年帝城裏，不識五侯門。
月落烏啼霜滿天，江楓漁父對愁眠。
姑蘇城外寒山寺，夜半鐘聲到客船。
耕夫召募逐樓船，春草青青萬頃田。
試上吳門窺郡郭，清明幾處有新煙。
流年一日復一日，世事何時是了時。
試向東林問禪伯，遣將心地學琉璃。
紫陽宮女捧丹砂，王母令過漢帝家。
春風不肯停仙馭，却向蓬萊看杏花。
吳鄉歲貢足嘉賓，後進之中見此人。
別業更臨洙泗上，擬將書卷對殘春。
何事千年遇聖君，坐令雙鬢老江雲。
南行更入山深淺，岐路悠悠水自分。
獨受主恩歸，當朝似者稀。
玉壺分御酒，金殿賜春衣。拂席流鶯醉，鳴鞭駿馬肥。滿臺簪白筆，捧手戀清輝。
世故他年別，心期此夜同。
千峰孤燭外，片雨一更中。酒客逢山簡，詩人得謝公。自憐驅匹馬，拂曙向關東。
相見談經史，江樓坐夜闌。
風聲吹戶響，燈影照人寒。俗薄交游盡，時危出處難。衰年逢二妙，亦得悶懷寬。
石勢虎蹲伏，山形龍屈盤。
寺開梁殿閣，墳掩晉衣冠。出澗泉聲細，斜陽塔影寒。近城多囗囗，棲息此中安。
昔年高接李膺歡，日泛仙舟醉碧瀾。
詩句亂隨青草落，酒腸俱逐洞庭寬。浮生聚散雲相似，往事冥微夢一般。今日片帆城下去，秋風回首淚闌干。
淒淒霜日上高臺，水國秋涼客思哀。
萬疊銀山寒浪起，一行斜字早鴻來。誰家搗練孤城暮，何處題衣遠信回。江漢路長身不定，菊花三笑旅懷開。
靈巖有路入煙霞，臺殿高低釋子家。
風滿迴廊飄墜葉，水流絕澗泛秋花。青松閱世風霜古，翠竹題詩歲月賒。誰謂無生真可學，山中亦自有年華。
漢家宗室獨稱賢，遺事閑中見舊編。
偶過河間尋往跡，却憐荒冢帶寒煙。頻求千古書連帙，獨對三雍策幾篇。雅樂未興人已逝，雄歌依舊大風傳。
齊魯西風草樹秋，川原高下過東州。
道邊白鶴來華表，陌上蒼麟臥古丘。九曲半應非禹跡，三山何處是仙洲。徑行俯仰成今古，却憶當年賦遠遊。
天寶承平奈樂何，華清宮殿鬱嵯峩。
朝元閣峻臨秦嶺，羯鼓樓高俯渭河。玉樹長飄雲外曲，霓裳閑舞月中歌。只今惟有溫泉水，嗚咽聲中感慨多。
春申祠宇空山裏，古柏陰陰石泉水。
日暮江南無主人，彌令過客思公子。蕭條寒景傍山村，寂寞誰知楚相尊。當時珠履三千客，趙使懷慚不敢言。
人日兼春日，長懷復短懷。
遙知雙彩勝，併在一金釵。
經月愁聞雨，新年苦憶君。
何時共登眺，整屐待晴雲。
重門敞春夕，燈燭靄餘輝。
醉我百尊酒，留連夜未歸。
綵樓歌館正融融，一騎星飛錦帳空。
老盡名花春不管，年年啼鳥怨東風。
雲淡山橫日欲斜，郵亭下馬對殘花。
自從身逐征西府，每到開時不在家。
白馬馱經事已空，斷碑殘剎見遺蹤。
蕭蕭茅屋秋風起，一夜雨聲羈思濃。
碧瓦朱楹白晝閑，金衣寶扇曉風寒。
摩雲觀閣高如許，長對河流出斷山。
六國平來四海家，相君當代擅才華。
誰知頌德山頭石，却與他人戒後車。
渭城寒食罷，送客歸遠道。
烏帽背斜暉，青驪踏春草。酒醒孤燭夜，衣冷千山早。去事沈尚書，應憐詞賦好。
封作天齊王，清祠太山下。
魯公秋賽畢，曉日回高駕。從騎盡幽幷，同人皆沈謝。自矜文武足，一醉寒溪夜。
人言壽春遠，此去先秋到。
孤客小翼舟，諸生高翅帽。淮風生竹簟，楚雨移茶竈。若在八公山，題詩一相報。
還家不落春風後，數日應沽越人酒。
池畔花深鬬鴨欄，橋邊雨洗藏鴉柳。遙憐內舍著新衣，復向鄰家醉落暉。把手閑歌香橘下，空山一望鷓鴣飛。
平蕪霽色寒城下，美酒百壺爭勸把。
連呼寶劒銳頭兒，少駐金羈大頭馬。一飲留歡分有餘，寸心懷思復何如。他時相憶若相問，青瑣門前開素書。
南陵八月天，暮色遠峰前。
楚竹青陽路，吳江赤馬船。籝金諸客貴，佩玉主人賢。終日應相逐，歸期定幾年。
小縣春山口，公孫吏隱時。
楚歌催晚醉，蠻語入新詩。桂水遙相憶，花源暗有期。郢門千里外，莫怪尺書遲。
結客平陵下，當年倚俠遊。
傳看轆轤劍，醉脫驦驌裘。翠羽雙鬟妾，珠簾百尺樓。春風坐相待，晚日莫淹留。
上客佩雙劍，東城喜再遊。
舊從張博望，新事鄭長秋。踏水回金勒，看風試錦裘。知君不久住，漢將掃旄頭。
家在趙邯鄲，歸心輙自歡。
晚杯狐腋暖，春雪馬毛寒。孟月途中破，輕冰水上殘。到時楊柳色，奈向故園看。
千里東歸客，孤心憶舊游。
片帆依白水，高枕臥青州。柏寢寒蕪變，梧臺宿雨收。知君心興遠，每上海邊樓。
魯客多歸興，居人悵別情。
雨餘衫袖冷，風急馬蹄輕。秋草靈光殿，寒雲曲阜城。知君拜親後，少婦下機迎。
一騎西南遠，翩翩入劍門。
客衣筒布潤，山舍荔枝繁。古廟祠金馬，春江帶白黿。自應成旅逸，愛客有王孫。
長簟迎風早，空城澹月華。
星河秋一雁，砧杵夜千家。節候看應晚，心期臥亦賒。向來吟秀句，不覺已鳴鴉。
駿馬淮南客，歸時引望新。
江聲六合暮，楚色萬家春。白苧歌西曲，黃苞寄北人。不知心賞後，早晚見行塵。
雙林彼上人，詩興轉相親。
竹裏經聲晚，門前山色春。卷簾苔點淨，下筯藥苗新。記取無生理，歸來問此身。
南使孤帆遠，東風任意吹。
楚雲殊不斷，江鳥暫相隨。月淨鴛鴦水，春生豆蔻枝。賞稱佳麗地，君去莫應知。
遠水流春色，回風送落暉。
人趨雙節近，馬遞百花歸。山驛嘗官酒，關城度客衣。從來赤管筆，提向幕中稀。
到來心自足，不見亦相親。
說法思居士，忘機憶丈人。微風吹藥案，晴日照茶巾。幽興殊未盡，東城飛暮塵。
採藥三山罷，乘風五日歸。
翦荷成舊屋，剉蘗染新衣。玉粒指應久，丹砂驗不微。坐看青節引，要與白雲飛。
平津東閣在，別是竹林期。
萬葉秋聲裏，千家落照時。門隨深巷靜，窗過遠鐘遲。客舍苔生處，依依又賦詩。
過江秋色在，詩興與歸心。
客路隨楓岸，人家掃橘林。潮聲當晝起，山翠近南深。幾日華陽洞，寒花引獨尋。
桂水隨去遠，賞心知有餘。
衣香楚山橘，手鱠湘波魚。芳芷不共把，浮雲悵離居。遙想汩羅上，弔屈秋風初。
少年爲長史，東去事諸侯。
坐覺千閭靜，閑隨五馬遊。行人楚國道，暮雪鬱林州。他日知相憶，春風海上樓。
謝公鄰里在，日夕問佳期。
春水人歸後，東田花盡時。下樓閑待月，行樂笑題詩。他日吳中路，千山入夢思。
孤舟行遠近，一路過湘東。
官屬張廷尉，身隨杜幼公。山河映湘竹，水驛帶青楓。萬里思君處，秋江夜雨中。
少年兼柱史，東至舊徐州。
遠屬平津閣，前驅博望侯。向營淮水滿，吹角楚天秋。客夢依依處，寒山對白樓。
過淮芳草歇，千里又東歸。
野水吳山出，家林越鳥飛。荷香隨去棹，梅雨點行衣。無數滄江客，如君達者稀。
披衣聞客至，關鎖此時開。
鳴罄夕陽盡，捲簾秋色來。名香連竹徑，清梵出花臺。身在心無住，他方到幾回。
壽陽南渡口，斂笏見諸侯。
五兩楚雲暮，千家淮水秋。開簾對芳草，送客上春洲。請問山中桂，王孫幾度遊。
客路青蕪遍，關城白日低。
身趨雙節近，名共五雲齊。遠水公田上，春山郡舍西。無因得攜手，東望轉悽悽。
淮南芳草色，日夕引歸船。
御史王元貺，郎官顧彥先。光風千日暖，寒食百花燃。惆悵佳期近，澄江與暮天。
千峰對古寺，何異到西林。
幽罄蟬聲下，閑窗竹翠陰。詩人謝客興，法侶遠公心。寂寂爐煙裏，香花欲暮深。
東方千馬騎，出望使君時。
暮雪行看盡，春城到莫遲。路人趨墨幘，官柳度青絲。他日鈴齋內，知君亦賦詩。
獨受主恩歸，當朝似者稀。
玉壺分御酒，金殿賜春衣。拂席流鶯醉，鳴鞭駿馬肥。滿臺簪白筆，捧手戀清暉。
挂席逐歸流，依依望虎丘。
殘春過楚縣，夜雨宿吳洲。野寺吟詩入，溪橋折筍游。到官無一事，清靜有諸侯。
平陵車馬客，海上見旌旗。
舊驛千山下，殘花一路時。春衣過水冷，暮雨出關遲。莫道青州客，迢迢在夢思。
薛公門下人，公子又相親。
玉佩迎初夜，金壺醉老春。葛衣香有露，羅幕靜無塵。更羨風流外，文章是一秦。
端笏事龍樓，思閑輙告休。
新調赭白馬，暫試黑貂裘。珠履迎佳客，金錢與莫愁。座中豪貴滿，誰道不風流。
東門送遠客，車馬正紛紛。
舊識張京兆，新隨劉領軍。行驄看暮雨，歸雁踏青雲。一去藂臺北，佳聲幾日聞。
北客悲秋色，田園憶去來。
披衣朝易水，匹馬夕燕臺。風翦荷花碎，霜迎栗罅開。賞心知不淺，累月故人杯。
西掖歸來後，東林靜者期。
遠峰春雪裏，寒竹暮天時。笑說金人偈，閑聽寶月詩。更憐茶興在，好出下方遲。
玉管簫聲合，金盃酒色殷。
聽歌吳季札，縱飲漢中山。稱壽爭離席，留歡輙上關。莫言辭客醉，猶得曳裾還。
春城乞食還，高論此中閑。
僧臘堦前樹，禪心江上山。疎簾看雪卷，深戶映花關。晚送門人出，鐘聲杳靄間。
青春帶文綬，去事魏征西。
上路金羇出，中人玉筯齊。當歌酒萬斛，看獵馬千蹄。自有從軍樂，何須怨解攜。
千人插羽迎，知是范宣城。
暮雪楚山冷，春江漢水清。紅鮮供客飯，翠竹引舟行。一別何時見，相思芳草生。
白羽逐青絲，翩翩南下時。
巴人迎道路，蠻帥引旌旗。暮雨山開少，秋江葉落遲。功成益地日，應見竹郎祠。
金羈映驌驦，後騎佩干將。
把酒春城晚，鳴鞭曉路長。帶冰新溜澀，間雪早梅香。明日懷賢處，依依御史牀。
積雪臨階夜，重裘對酒時。
中丞違沈約，才子送丘遲。一路三江上，孤舟萬里期。辰州佳興在，他日寄新詩。
春草東江外，翩翩北路歸。
官齊魏公子，身逐謝玄暉。山色隨行騎，鶯聲傍客衣。主人池上酌，攜手暮花飛。
東門留客處，沽酒用錢刀。
秋水牀下急，斜暉林外高。金羇絡騕褭，玉匣閉豪曹。去日隨戎幕，東風見伯勞。
謝監憶山程，辭家萬里行。
寒衣傍楚色，孤枕宿潮聲。小寇不足問，新詩應漸清。府公相待日，引斾出江城。
新領州從事，曾爲朝大夫。
江城竹使待，山路橘官扶。片雨三江道，殘秋五葉湖。能令詩思好，楚色與寒蕪。
二十青宮吏，成名似者稀。
承顏陸郎去，攜手謝娘歸。夜月回孤燭，秋風試夾衣。扁舟楚水上，來往速如飛。
東城躍紫騮，西路大刀頭。
上客劉公幹，元戎郭細侯。一軍偏許國，百戰又防秋。請問蕭關道，胡塵早晚收。
江城驛路長，煙樹過雲陽。
舟領青絲纜，人歌白玉郎。葛衣行柳翠，花簟宿荷香。別有心期處，湖光滿訟堂。
縣舍江雲裏，心閑境又偏。
家貧陶令酒，月俸沈郎錢。黃蘗香山路，青楓暮雨天。時聞引車騎，竹外到銅泉。
拜慶承天寵，朝來辭漢宮。
玉杯分湛露，金勒借追風。古驛秋山下，平蕪暮雨中。翩翩魏公子，人看渡關東。
白面誰家郎，青驪照地光。
桃花開綬色，蘇合借衣香。暮雪連峰近，春江海市長。風流似張緒，別後見垂楊。
共列中台貴，能齊物外心。
回車青閣晚，解帶碧茸深。寒水分畦入，晴花度竹尋。題詩更相憶，一字重千金。
銀角桃枝杖，東門贈別初。
幽州尋馬客，灞岸送驢車。野飯秋山靜，行衣落照餘。燕南羣從少，此去意何如。
數刻是歸程，花間落照明。
春衣香不散，駿馬汗猶輕。南渡春流淺，西風片雨晴。朝還會相就，飯爾五侯鯖。
常知罷官意，果與世人疎。
復此涼風起，仍聞濠上居。故山期採菊，秋水憶觀魚。一去蓬蒿逕，羨君閑有餘。
懷錄兼就養，更懷趨府心。
晴山東里近，春水北門深。新綬映芳草，舊家依遠林。還乘鄭小駟，躞蹀縣城陰。
城中金絡騎，出餞沈東陽。
九月寒露白，六關秋草黃。齊謳聽處妙，魯酒把來香。醉後著鞭去，梅山道路長。
後輩傳佳句，高流愛美名。
青春事賀監，黃卷問張生。暮雪重裘醉，寒山匹馬行。此回將詣闕，幾日諫書成。
萬里向南湘，孤舟入桂陽。
諸侯迎上客，小吏拜官郎。春服橦花細，初筵木槿芳。看承雨露速，不待荔枝香。
東嶽昔有事，兩臣朝望歸。
驛亭開歲酒，齋舍著新衣。上客鍾大理，主人陶武威。仍隨御史馬，山路滿光輝。
舟師分水國，漢將領秦官。
麾下同心吏，軍中囗囗端。吳門秋露溼，楚驛暮天寒。豪貴東山去，風流勝謝安。
東人相見罷，秋草獨歸時。
幾日孫弘閣，當年謝朓詩。寒山葉落早，多雨路行遲。好憶金門步，功名自有期。
南驅匹馬會心期，東望扁舟愜夢思。
熨斗山前春色早，香爐峰頂暮煙時。空林欲訪龐居士，古寺應懷遠法師。兩地由來堪取興，三賢他日幸留詩。
主人持節拜荆州，走馬應從一路遊。
斑竹岡連山雨暗，枇杷門向楚天秋。佳期笑把齋中酒，遠意閑登城上樓。文體此時看又別，吾知小庾甚風流。
相風竿影曉來斜，渭水東流去不賒。
枕上未醒秦地酒，舟前已見陝人家。春橋楊柳應齊葉，古縣棠棃也作花。好是吾賢佳賞地，行逢三月會連沙。
長干道上落花朝，羨爾當年賞事饒。
下筯已憐鵝炙美，開籠不奈鴨媒嬌。春衣晚入青楊巷，細馬初過皂莢橋。相訪不辭千里遠，西風好借木蘭橈。
東歸復得采真遊，江水迎君日夜流。
客舍不離青雀舫，人家舊在白鷗洲。風吹山帶遙知雨，露溼荷裳已報秋。聞道泉明居止近，籃輿相訪爲淹留。
花源一曲映茅堂，清論閑階坐夕陽。
麈尾手中毛已脫，蟹螯尊上味初香。春深黃口傳窺樹，雨後青苔散點牆。更道小山宜助賞，呼兒舒簟醉巖芳。
藏頭不復見時人，愛此雲山奉養真。
露色點衣孤嶼曉，花枝妨帽小園春。時攜幼稚諸峰上，閑濯眉須一水濱。興罷歸來還對酌，茅檐挂著紫荷巾。
明光細甲照錏鍛，昨日承恩拜虎牙。
膽大欲期姜伯約，功多不讓李輕車。青巾校尉遙相許，墨矟將軍莫大誇。闕下來時親伏奏，胡塵未盡不爲家。
風流不減杜陵時，五十爲郎未是遲。
孺子亦知名下士，樂人爭唱卷中詩。身齊吏部還多醉，心顧尚書自有期。要路眼青知己在，不應窮巷久低眉。
江城五馬楚雲邊，不羨雍容畫省年。
才子舊稱何水部，使君還繼謝臨川。射堂草遍收殘雨，官路人稀對夕天。雖臥郡齋千里隔，與君同見月初圓。
都門霽後不飛塵，草色萋萋滿路春。
雙兔坡東千室吏，三鴉水上一歸人。愁眠客舍衣香滿，走渡河橋馬汗新。少婦比來多遠望，應知蟢子上羅巾。
少年結客散黃金，中歲連兵掃綠林。
渤海名王曾折首，漢家諸將盡傾心。行人去指徐州近，飲馬回看泗水深。喜見明時鍾太尉，功名一似舊淮陰。
歸舟一路轉青蘋，更欲隨潮向富春。
吳郡陸機稱地主，錢塘蘇小是鄉親。葛花滿把能消酒，梔子同心好贈人。早晚重過魚浦宿，遙憐佳句篋中新。
青雲自致晚應遙，朱邸新婚樂事饒。
飲罷更憐雙袖舞，試來偏愛五花驕。帳裏爐香春夢曉，堂前燭影早更朝。更說毬場新雨歇，王孫今日定相邀。
仙臺下見五城樓，風物淒淒宿雨收。
山色遙連秦樹晚，砧聲近報漢宮秋。疎松影落空壇靜，細草香閑小洞幽。何用別尋方外去，人間亦自有丹丘。
雙龍闕下拜恩初，天子令君注起居。
載筆已齊周右史，論詩更事謝中書。行聞漏滴隨金仗，入對爐煙侍玉除。賀客自知來獨晚，青驪不見意何如。
征南官屬似君稀，才子當今劉孝威。
蠻府參軍趨傳舍，交州刺史拜行衣。前臨瘴海無人過，却望衡陽少雁飛。爲報蒼梧雲影道，明年早送客帆歸。
青絲䋏引木蘭船，名遂身歸拜慶年。
落日澄江烏榜外，秋風疎柳白門前。橋通小市家林近，山帶平湖野寺連。別後依依寒食裏，共君攜手在東田。
信陵門下識君偏，駿馬輕裘正少年。
寒雨送歸千里外，東風沈醉百花前。身隨玉帳心應愜，官佐龍符勢又全。久客未知何計是，參差去借汶陽田。
腰佩雕弓漢射聲，東歸銜命見雙旌。
青絲玉勒康侯馬，孟水金堤滑伯城。臘雪夜看宜縱飲，寒蕪晝獵不妨行。懷君又隔千山遠，別後春風百草生。
家封薛縣異諸田，報主榮親義兩全。
僕射臨戎謝安石，大夫持憲杜延年。金裝晝出羅千騎，玉案晨飡直萬錢。應念一身留闕下，闔門遙寄魯西偏。
幾回奏事建章宮，聖主偏知漢將功。
身著紫衣趨闕下，口銜丹詔出關東。蟬聲驛路秋山裏，草色河橋落照中。遠憶故人滄海別，當年好躍五花驄。
垂楊拂岸草茸茸，繡戶簾前花影重。
鱠下玉盤紅縷細，酒開金甕綠醅濃。中朝駙馬何平叔，南國詞人陸士龍。落日泛舟同醉處，回潭百丈映千峰。
行行獨出故關遲，南望千山無盡期。
見舞巴童應暫笑，聞歌蜀道又堪悲。孤城晚閉清江上，匹馬寒嘶白露時。別後此心君自見，山中何事不相思。
不妨高臥順流歸，五兩行看掃翠微。
鼯鼠夜喧孤枕近，鵁鶄曉避客船飛。一壺先醉桃枝簟，百和初熏苧布衣。君到新林江口泊，吟詩應賞謝玄暉。
立身榮貴復何如，龍節紅旗從板輿。
妙略多推霍驃騎，能文獨見沈尚書。臨風高會千門帳，映水連營百乘車。他日感恩慙未報，舉家猶似涸池魚。
丹墀列士主恩同，廄馬翩翩出漢宮。
奉引乘輿金仗裏，親嘗賜食玉盤中。晝趨行殿旌門北，夜宿齋房刻漏東。明日駕迴承雨露，齊將萬歲及春風。
白皙風流似有鬚，一門豪貴領蒼梧。
三峰亭暗橘邊宿，八桂林香節下趨。玉樹羣兒爭翠羽，金盤少妾揀明珠。懷君樂事不可見，騣馬翩翩新虎符。
鄰家不識鬬雞翁，閉戶能齊隱者風。
顧步曾爲小山客，成名因事大江公。一身千里寒蕪上，單馬重裘臘月中。寂寂故園行見在，暮天殘雪洛城東。
綠絲帆繂桂爲檣，過盡淮山楚水長。
萬里移家背春穀，一官行府向東陽。風流好愛杯中物，豪蕩仍欺陌上郎。別後心期如在眼，猨聲煙色樹蒼蒼。
故園衰草帶滎波，歲晚知如君思何。
輕橐歸時魯縞薄，寒衣縫處鄭綿多。萬人都督鳴騮送，百里邦君枉騎過。累路盡逢知己在，曾無對酒不高歌。
莫言水國去迢迢，白馬吳門見不遙。
楓樹林中經楚雨，木蘭舟上蹋江潮。空山古寺千年石，草色寒隄百尺橋。早晚盧家蘭室在，珊瑚玉佩徹青霄。
故園此日多心賞，窗下泉流竹外雲。
近館應逢沈道士，比鄰自識卞田君。離宮樹影登山見，上苑鐘聲過雪聞。相勸早移丹鳳闕，不須常戀白鷗羣。
駿馬繡障泥，紅塵撲四蹄。
歸時何太晚，日照杏花西。
繡幕珊瑚鉤，春開翡翠樓。
深情不肯道，嬌倚鈿箜篌。
封疆七百里，祿秩二千石。
擁節祠太山，寒天霜草白。
江口千家帶楚雲，江花亂點雪紛紛。
春風落日誰相見，青翰舟中有鄂君。
春城無處不飛花，寒食東風御柳斜。
日暮漢宮傳蠟燭，輕煙散入五侯家。
駿馬牽來御柳中，鳴鞭欲向渭橋東。
紅蹄亂蹋春城雪，花頷驕嘶上苑風。
鴛鴦赭白齒新齊，晚日花中散碧蹄。
玉勒斗回初噴沫，金鞭欲下不成嘶。
湘竹斑斑湘水春，衡陽太守虎符新。
朝來笑向歸鴻道，早晚南飛見主人。
浮雲不共此山齊，山靄蒼蒼望轉迷。
曉月暫飛高樹裏，秋河隔在數峰西。
長樂花枝雨點銷，江城日暮好相邀。
春樓不閉葳蕤鎖，綠水回通宛轉橋。
蓬萊闕下是天家，上路新回白鼻騧。
急管晝催平樂酒，春衣夜宿杜陵花。
五柞宮中過臘看，萬年枝上雪花殘。
綺窗夜閉玉堂靜，素綆朝穿金井寒。
家在長陵小市中，珠簾繡戶對春風。
君王昨日移仙仗，玉輦迎將入漢宮。
王孫別舍擁朱輪，不羨空名樂此身。
門外碧潭春洗馬，樓前紅燭夜迎人。
千點斕斒玉勒驄，青絲結尾繡纏騣。
鳴鞭曉出章臺路，葉葉春衣楊柳風。
白雲斜日影深松，玉宇瑤壇知幾重。
把酒題詩人散後，華陽洞裏有疎鐘。
官柳青青匹馬嘶，迴風暮雨入銅鞮。
佳期別在春山裏，應是人蓡五葉齊。
南過猨聲一逐臣，回看秋草淚霑巾。
寒天暮雪空山裏，幾處蠻家是主人。
舊事仙人白兔公，掉頭歸去又乘風。
柴門流水依然在，一路寒山萬木中。
烏紗靈壽對秋風，悵望浮雲濟水東。
官樹陰陰鈴閣暮，州人轉憶白頭翁。
五營河畔列旌旗，吹角鳴鼙日暮時。
曾是信陵門下客，兩迴相弔不勝悲。
愛遠登高塵眼開。
爲憐蕭寺上經臺，山川誰識龍蛇蟄。天地自迎風雨來，柳放寒條秋已老。雁搖孤翼暮空迴，何人會得其中事。又被殘花落日催。
百花結成子，春物捨我去。
流年惜不得，獨坐空閨暮。心自有所待，甘爲物華悞。未必千黃金，買得一人顧。
東風動地吹花發，渭城桃李千樹雪。
芳菲可愛不可留，武陵歸客心欲絕。金華省郎惜佳辰，秪持棣蕚照青春。君家自是成蹊處，況有庭花作主人。
憶得去年春風至，中庭桃李映瑣窗。
美人挾瑟對芳樹，玉顏亭亭與花雙。今年新花如舊時，去年美人不在茲。借問離居恨深淺，祗應獨有庭花知。
何地離念劇，江臯風雪時。
艱難傷遠道，老大怯前期。疇昔行藏計，祗將力命推。能令書信數，猶足緩相思。
障深聞道晚，根鈍出塵難。
濁劫相從慣，迷途自謂安。得知身垢妄，始喜額珠完。欲識真如理，君嘗法味看。
昨日看搖落，驚秋方怨咨。
幾經開口笑，復及看花時。世事空名束，生涯素髮知。山山春草滿，何處不相思。
天書到法堂，朽質被榮光。
自笑無功德，殊恩謬激揚。還登建禮署，猶忝會稽章。佳句慙相及，稱仁豈易當。
殷疑曙霞染，巧類匣刀裁。
不怕南風熱，能迎小暑開。遊蜂憐色好，思婦感年催。覽贈添離恨，愁腸日幾廻。
春物行將老，懷君意詎堪。
朱顏因酒強，白髮對花慙。日日思瓊樹，書書話玉潭。知同百口累，曷日辦抽簪。
從來招隱地，未有剖符人。
山水能成癖，巢夷擬獨親。猪肝無足累，馬首敢辭勤。掃灑潭中月，他時望德鄰。
膠漆常投分，荆蠻各倦遊。
帝鄉今獨往，溝水便分流。甘作遠行客，深慙不繫舟。思君帶將緩，豈直日三秋。
至公無暇日，高閣閉秋天。
肘印拘王事，籬花思長年。績成心不有，慮澹物猶牽。竊效泉魚躍，因聞郢曲妍。
上略當分閫，高情善閉關。
忘機羣動息，無戰五兵閑。鈴閣風傳漏，書窗月滿山。方知秋興作，非惜二毛斑。
謂子文章達，當年羽翼高。
一經俄白首，三命尚青袍。未遇須藏器，安卑莫告勞。盤根儻相值，試用發硎刀。
臨難敢橫行，遭時取盛名。
五兵常典校，四十又專城。浪逐樓船破，風從虎竹生。島夷今可料，繫頸有長纓。
夙昔皆黃綬，差池復瑣闈。
上田無晚熟，逸翮果先飛。前路舟休繫，故山雲不歸。王程儻未復，莫遣鯉書稀。
冢司方眘選，劇縣得英髦。
固是攀雲漸，何嗟趨府勞。楚山迎驛路，漢水漲秋濤。騫翥方茲始，看君六翮高。
充賦名今遂，安親事不違。
甲科文比玉，歸路錦爲衣。海運同鵾化，風帆若鳥飛。知君到三逕，松菊有光輝。
舊聞陽翟縣，西接鳳高山。
作吏同山隱，知君處劇閑。少年當効用，遠道豈辭艱。遲子揚名後，方期綵服還。
多君有奇略，投筆佐元戎。
已佩郎官印，兼乘御史驄。使星隨驛騎，歸路有秋風。莫道無書札，他年懷袖空。
使君朱兩轓，春日整東轅。
芳草成臯路，青山涼水源。勉修循吏跡，以謝主人恩。當使仁風動，遙聽輿頌諠。
妙年能致身，陳力復安親。
不憚關山遠，寧辭簿領勤。過江雲滿路，到縣海爲鄰。每歎違心賞，吳門正早春。
論齒弟兄列，爲邦前後差。
十年方一見，此別復何嗟。極目故關道，傷心南浦花。少時相憶處，招手望行車。
單醪敢獻酢，曲沼荷經過。
泛覽親魚鳥，夤緣涉芰荷。劇談增惠愛，美景借清和。明日汀洲草，依依奈別何。
政成機不擾，心愜宴忘疲。
去燭延高月，傾罍就小池。舞盤廻雪動，弦奏躍魚隨。自是山公興，誰令下士知。
是菊花開日，當君乘興秋。
風前孟嘉帽，月下庾公樓。酒解留征客，歌能破別愁。醉歸無以贈，祗奉萬年酬。
檀欒千畝綠，知是辟疆園。
遠岫當庭戶，諸花覆水源。主人邀盡醉，林鳥助狂言。莫問愁多少，今皆付酒樽。
三徑何寂寂，主人山上山。
亭空簷月在，水落釣磯閑。藥院雞犬靜，酒壚苔蘚班。知君少機事，當待暮雲還。
各牽于役間遊遨，獨坐相思正鬱陶。
長跪讀書心蹔緩，短章投我曲何高。宦情緣木知非願，王事敦人敢告勞。所歎在官成遠別，徒言岏水纔容舠。
沙禽相呼曙色分，漁浦鳴桹十里聞。
正當秋風渡楚水，況值遠道傷離羣。津頭却望後湖岸，別處已隔東山雲。停艫目送北歸翼，惜無瑤華持寄君。
愛君修政若修身，鰥寡來歸乳雉馴。
堂上五弦銷暇日，邑中千室有陽春。謂乘鳧舄朝天子，却愧猪肝累主人。辭後讀君懷縣作，定知三歲字猶新。
梵宮香閣攀霞上，天柱孤峯指掌看。
漢主馬蹤成蔓草，法王身相示空棺。雲扶踴塔青霄庳，松蔭禪庭白日寒。不見戴逵心莫展，賴將新贈比琅玕。
正當楚客傷春地，豈是騷人道別時。
俱徇空名嗟欲老，況將行役料前期。勞生多故應同病，羸馬單車莫自悲。明日相望隔雲水，解顔唯有袖中詩。
相逢遽歎別離牽，三見江臯惠草鮮。
白髮俱生歡未再，滄州獨往意何堅。愁看郡內花將歇，忍過山中月屢圓。終日望君休汝騎，愧無堪報起予篇。
郎官作掾心非好，儒服臨戎政已聞。
說劒嘗宗漆園吏，戒嚴應笑棘門軍。遙知抵掌論皇道，時復吟詩向白雲。百越待君言即敘，相思不敢愴離羣。
望遠思歸心易傷，況將衰鬢偶年光。
時攀芳樹愁花盡，晝掩高齋厭日長。甘比流波辭舊浦，忍看新草遍橫塘。因君贈我江楓詠，春思如今未易量。
去水流年日並馳，年光客思兩相隨。
咨嗟斑鬢今承弁，慙愧新荷又發池。楊柳逶迤愁遠道，鷓鴣啁哳怨南枝。憶君何啻同瓊樹，但向春風送別離。
碧玉徒強名，冰壺難比德。
唯當寂照心，可並奫淪色。
涼風臺上三峯月，不夜城邊萬里沙。
離別莫言關塞遠，夢魂長在子真家。
金屋瓊臺蕭史家，暮春三月渭州花。
到君仙洞不相見，謂已吹簫乘早霞。
洞庭正波蘋葉衰，豈是秦吳遠別時。
謝君篋中綺端贈，何以報之長相思。
客鳥倦飛思舊林，裴徊猶戀衆花陰。
他時相憶雙航葦，莫問吳江深不深。
輶車駱馬往從誰，夢浦蘭臺日更遲。
欲識桃花最多處，前程問取武陵兒。
勸酒論心夜不疲，含情有待問誰思。
佇看晴月澄澄影，來照江樓酩酊時。
紫蔓青條拂酒壺，落花時與竹風俱。
歸時自負花前醉，笑向鯈魚問樂無。
數年音信斷，不意在長安。
馬上相逢久，人中欲認難。一官今嬾道，雙鬢竟羞看。莫問生涯事，只應持釣竿。
高閣晴江上，重陽古戍閑。
聊因送歸客，更此望鄉山。惜別心能醉，經秋鬢自斑。臨流興不盡，惆悵水雲間。
秋入長沙縣，蕭條旅宦心。
煙波連桂水，官舍映楓林。雲日楚天暮，沙汀白露深。遙知訟堂裏，佳政在鳴琴。
悠然富春客，憶與暮潮歸。
擢第人多羨，如君獨步稀。亂流江渡淺，遠色海山微。若訪新安路，嚴陵有釣磯。
昨日三峰尉，今朝萬里人。
平生任孤直，豈是不防身。海霧多爲瘴，山雷乍作隣。遙憐北戶月，與子獨相親。
南去秋江遠，孤舟興自多。
能將流水引，更入洞庭波。夏口帆初上，潯陽鴈正過。知音在霄漢，佐郡豈蹉跎。
錦車登隴日，邊草正萋萋。
舊好尋君長，新愁聽鼓鼙。河源飛鳥外，雪嶺大荒西。漢壘今猶在，遙知路不迷。
雙旌漢飛將，萬里授橫戈。
春色臨邊盡，黃雲出塞多。鼓鼙悲絕漠，烽戍隔長河。莫斷陰山路，天驕已請和。
雨餘深巷靜，獨酌送殘春。
車馬雖嫌僻，鶯花不棄貧。蟲絲黏戶網，鼠跡印牀塵。借問山陽會，如今有幾人。
東南富春渚，曾是謝公遊。
今日奚生去，新安江正秋。水清迎過客，霜葉落行舟。遙想赤亭下，聞猨應夜愁。
皎然青瑣客，何事動行軒。
苦節酬知己，清吟去掖垣。秋城臨海樹，寒月上營門。鄒魯詩書國，應無鼙鼓喧。
遊吳還適越，來往任風波。
復送王孫去，其如春草何。岸明殘雪在，潮滿夕陽多。季子留遺廟，停舟試一過。
暮蟬不可聽，落葉豈堪聞。
共是悲秋客，那知此路分。荒城背流水，遠鴈入寒雲。陶令門前菊，餘花可贈君。
已知成傲吏，復見解朝衣。
應向丹陽郭，秋山獨掩扉。草堂連古寺，江日動晴暉。一別滄州遠，蘭橈幾歲歸。
秦原獨立望湘川，擊隼南飛向楚天。
奉詔不言空問俗，清時因得訪遺賢。荆門曉色兼梅雨，桂水春風過客船。疇昔常聞陸賈說，故人今日豈徒然。
縈迴楓葉岸，留滯木蘭橈。
吳岫新經雨，江天正落潮。故人勞見愛，行客自無憀。若問前程事，孤雲入剡遙。
常知罷官意，果與世人疎。
復此涼風起，仍聞濠上居。故山期採菊，秋水憶觀魚。一去蓬蒿徑，羨君閑有餘。
暫屈文爲吏，聊將祿代耕。
金陵且不遠，山水復多名。楚塞因高出，寒潮入夜生。離心逐春草，直到建康城。
知有前期在，歡如此夜中。
無將故人酒，不及古淳風。
或掉輕舟或杖藜。
尋常適意釣前溪，草堂竹逕在何處。落日孤煙寒渚西。
聞君感歎二毛初，舊友相依萬里餘。
烽火有時驚暫定，甲兵無處可安居。客來吳地星霜久，家在平陵音信疎。昨日風光還入戶，登山臨水意何如。
誰能繡衣客，肯駐木蘭舟。
連雁沙邊至，孤城江上秋。歸帆背南浦，楚塞入西樓。何處看離思，滄波日夜流。
村映寒原日已斜，煙生密竹早歸鴉。
長溪南路當羣岫，半景東隣照數家。門通小徑連芳草，馬飲春泉踏淺沙。欲待主人林上月，還思潘岳縣中花。
歛屨入寒竹，安禪過漏聲。
高松殘子落，深井凍痕生。罷磬風枝動，懸燈雪屋明。何當招我宿，乘月上方行。
溪上遙聞精舍鐘，泊舟微徑度深松。
青山霽後雲猶在，畫出東南四五峰。
適楚豈吾願，思歸秋向深。
故人江樓月，永夜千里心。葉落覺鄉夢，鳥啼驚越吟。寥寥更何有，斷續空城砧。
柳陌乍隨州勢轉，花源忽傍竹陰開。
能將瀑水清人境，直取流鶯送酒杯。山下古松當綺席，簷前片雨滴春苔。地主同聲復同舍，留歡不畏夕陽催。
連山盡處水縈迴，山上戍門臨水開。
朱欄直下一百丈，日暖遊鱗自相向。昔人愛險閉層城，今日愛閑江復清。沙洲楓岸無來客，草綠花紅山鳥鳴。
鳳吹聲如隔綵霞，不知牆外是誰家。
重門深鎖無尋處，疑有碧桃千樹花。
寒臯那可望，旅望又初還。
迢遰高樓上，蕭條曠野閑。暮晴依遠水，秋興屬連山。浮客時相見，霜凋動翠顏。
石林精舍武溪東，夜扣禪關謁遠公。
月在上方諸品靜，僧持半偈萬緣空。秋山竟日聞猨嘯，落木寒泉聽不窮。惟有雙峰最高頂，此心期與故人同。
草露經前代，津梁及後人。
此方今示滅，何國更分身。月色空知夜，松陰不記春。猶憐下生日，應在一微塵。
窅窅雲旗去不還，陰陰祠宇閉空山。
我來始悟丹青妙，稽首如逢冰雪顏。
入谷多春興，乘舟棹碧潯。
山雲昨夜雨，溪水曉來深。
聞君作尉向江潭，吳越風煙到自諳。
客路尋常隨竹影，人家大底傍山嵐。緣溪花木偏宜遠，避地衣冠盡向南。惟有夜猨啼海樹，思鄉望國意難堪。
嬾尋芳草徑，來接侍臣筵。
山色知殘雨，牆陰覺暮天。鶯啼漢宮柳，花隔杜陵煙。地與東城接，春光醉目前。
直道多不偶，美才應息機。
灞陵春欲暮，雲海獨言歸。爲客成白首，入門嗟布衣。蓴羹若可憶，慙出掩柴扉。
遠近作人天，王城指日邊。
宰君迎說法，童子伴隨緣。到處花爲雨，行時杖出泉。今宵松月下，開閣想安禪。
高僧本姓竺，開士舊名林。
一入春山裏，千峰不可尋。新年芳草徧，度日白雲深。欲問微官去，懸知訝此心。
季月還鄉獨未能，林行溪宿厭層冰。
尺素欲傳三署客，雪山愁送五天僧。連空朔氣橫秦苑，滿目寒雲隔灞陵。借問從來香積寺，何時攜手更同登。
逸人歸路遠，弟子出山迎。
服藥顏猶駐，耽書癖已成。柴扉多歲月，藜杖見公卿。更作儒林傳，應須載姓名。
秋興因危堞，歸心過遠山。
風霜征鴈早，江海旅人還。驛樹寒仍密，漁舟晚更閑。仲宣何所賦，秪欲滯柴關。
多時仙掖裏，色並翠琅玕。
幽意含煙月，清陰庇蕙蘭。枝繁宜露重，葉老愛天寒。竟日雙鸞止，孤吟爲一看。
楚客秋多興，江林月漸生。
細枝涼葉動，極浦早鴻聲。勝賞睽前夕，新詩報遠情。曲高慙和者，惆悵閉寒城。
春半梁山正落花，台衡受律向天涯。
南去猨聲傍雙節，西來江色遶千家。風吹畫角孤城曉，林映蛾眉片月斜。已見廟謨能喻蜀，新文更喜報金華。
草深那可訪，地久阻相傳。
散漫三秋雨，疎蕪萬里煙。都迷採蘭處，強記館娃年。客有遊吳者，臨風思眇然。
世路還相見，偏堪淚滿衣。
那能郢門別，獨向鄴城歸。平楚看蓬轉，連山望鳥飛。蒼蒼歲陰暮，況復惜馳暉。
衰病已經年，西峰望楚天。
風光欺鬢髮，秋色換山川。寂寞浮雲外，支離漢水邊。平生故人遠，君去話潸然。
未習風波事，初爲東越遊。
露霑湖草晚，月照海山秋。梅市門何處，蘭亭水向流。西興待潮信，落日滿孤舟。
從軍非隴頭，師在古徐州。
氣勁三河卒，功全萬戶侯。元戎閫外略，才子握中籌。莫聽關山曲，還生塞上愁。
墟落歲陰暮，桑榆煙景昏。
蟬聲靜空館，雨色隔秋原。歸客不可望，悠然林外村。終當報芸閣，攜手醉柴門。
白蘋楚水三湘遠，芳草秦城二月初。
連鴈北飛看欲盡，孤舟南去意何如。渡江野老思求瘼，候館郴人憶下車。別後天涯何所寄，故交惟有袖中書。
憐君才與阮家同，掌記能資亞相雄。
入楚豈忘看淚竹，泊舟應自愛江楓。誠知客夢煙波裏，肯厭猨鳴夜雨中。莫信衡湘書不到，年年秋鴈過巴東。
曙雪蒼蒼兼曙雲，朔風煙鴈不堪聞。
貧交此別無他贈，唯有青山遠送君。
穆陵關上秋雲起，安陸城邊遠行子。
薄暮寒蟬三兩聲，迴頭故鄉千萬里。
西樓迴起寒原上，霽日遙分萬井間。
小苑城隅連渭水，離宮曙色近京關。亭臯寂寞傷孤客，雲雪蕭條滿衆山。時命如今猶未偶，辭君擬欲拂衣還。
昨日始聞鶯，今朝蟬又鳴。
朱顏向華髮，定是幾年程。故國白雲遠，閑居青草生。因垂數行淚，書寄十年兄。
一歲一歸寧，涼天數騎行。
河來當塞曲，山遠與沙平。縱獵旗風卷，聽笳帳月生。新鴻引寒色，迴日滿京城。
城上西樓倚暮天，樓中歸望正淒然。
近郭亂山橫古渡，野莊喬木帶新煙。北風吹鴈聲能苦，遠客辭家月再圓。陶令好文常對酒，相招一和白雲篇。
白首思歸歸不得，空山聞鴈鴈聲哀。
高城落日望西北，又見秋風逐水來。
湘山木落洞庭波，湘水連雲秋鴈多。
寂寞舟中誰借問，月明只自聽漁歌。
歲晏蒼郊蓬轉時，遊人相見說歸期。
宓君堂上能留客，明日還家應未遲。
看取庭蕪白露新，勸君不用久風塵。
秋來多見長安客，解愛鱸魚能幾人。
妙吹楊葉動悲笳，胡馬迎風起恨賒。
若是鴈門寒月夜，此時應卷盡驚沙。
天生一藝更無倫，寥亮幽音妙入神。
吹向別離攀折處，當應合有斷腸人。
縈迴楓葉岸，留滯木蘭橈。
吳岫新經雨，江天正落潮。故人勞見愛，行客自無聊。君問前程事，孤雲入剡遙。
堯心知稼穡，精意遶山川。
風雨神祇應，笙鏞詔命傳。沐蘭秪掃地，酌桂佇靈仙。拂霧陳金策，焚香拜玉筵。
雲開小有洞，日出大羅天。
三鳥隨王母，雙童翊子先。何時種核桃，幾度看桑田。倏忽煙霞散，空巖騎吏旋。
遠山誰辨江南北，長路空隨樹淺深。
流蕩飄颻此何極，唯應行客共知心。
巫峽見巴東，迢迢出半空。
雲藏神女館，雨到楚王宮。朝暮泉聲落，寒暄樹色同。清猿不可聽，偏在九秋中。
長安九城路，戚里五侯家。
結束趨平樂，聯翩抵狹斜。高樓臨遠水，複道出繁花。唯見相如宅，蓬門度歲華。
時人多不見，出入五湖間。
寄酒全吾道，移家愛遠山。更看秋草暮，欲共白雲還。雖在風塵裹，陶潛身自閑。
西陵遇風處，自古是通津。
終日空江上，雲山若待人。汀洲寒事早，魚鳥興情新。迴望山陰路，心中有所親。
高僧本姓竺，開士舊名林。
一入春山裏，千峰不可尋。新年芳草徧，終日白雲深。欲徇微官去，懸知訝此心。
詞客金門未有媒，遊吳適越任舟迴。
遠水迢迢分手去，天邊山色待人來。
江南煙景復如何，聞道新亭更可過。
處處蓻蘭春浦綠，萋萋藉草遠山多。壺觴須就陶彭澤，時俗猶傳晉永和。更使輕橈徐轉去，微風落日水增波。
紅霞紫氣晝氳氳，絳節青幢迎少君。
忽從林下昇天去，空使時人禮白雲。
中司龍節貴，上客虎符新。
地控吳襟帶，才高漢縉紳。泛舟應度臘，入境便行春。處處歌來暮，長江建業人。
不見關山去，何時到郯中。
已聞成竹木，更道長兒童。籬落雲常聚，村墟水自通。朝朝憶玄度，非是對清風。
辛勤萬里道，簫索九秋殘。
月照閩中夜，天凝海上寒。王程無地遠，主意在人安。遙寄登樓作，空知行路難。
何處多明月，津亭暑夜深。
煙霞不可望，雲樹更沈沈。好是吳中隱，仍爲洛下吟。微官朝復夕，牽強亦何心。
支公身欲老，長在沃州多。
慧力堪傳敎，禪功久伏魔。山雲隨坐夏，江草伴頭陀。借問迴心後，賢愚去幾何。
秋興因危堞，歸心過遠山。
風霜征雁早，江海旅人閑。驛樹寒仍密，漁舟晚自還。仲宣何所賦，秪歎在荆蠻。
玉佩石榴裙，當年嫁使君。
專房猶見寵，傾國衆皆聞。歌舞常無對，幽明忽此分。陽臺千萬里，何處作朝雲。
北人南去雪紛紛，雁叫汀沙不可聞。
積水長天隨遠客，荒城極浦足寒雲。山從建業千峰出，江至潯陽九派分。借問督郵纔弱冠，府中年少不如君。
舊國迷江樹，他鄉近海門。
移家南渡久，童稚解方言。
人群不相見，乃在白雲間。
問我將何適，羨君今獨閑。朝朝汲淮水，暮暮上龜山。幸已安貧定，當從鬢髮斑。
從軍非隴頭，師在古徐州。
氣勁三河卒，功多萬里侯。元戎閫外令，才子幄中籌。莫聽關山曲，還生出塞愁。
由來山水客，復道向新安。
半是乘潮便，全非行路難。晨裝林月在，野飯浦沙寒。嚴子千年後，何人釣舊灘。
晚節聞君趨道深，結茅栽樹近東林。
大師幾度曾摩頂，高士何年遂發心。北渚三更聞過雁，西城萬里動寒砧。不見支公與玄度，相思擁膝坐長吟。
淮海風濤起，江關憂思長。
同悲鵲遶樹，獨作雁隨陽。山晚雲初雪，汀寒月照霜。由來濯纓處，漁父愛滄浪。
道向毗陵豈是歸，客中誰與換春衣。
今夜孤舟行近遠，子荆零雨正霏霏。
桂水饒楓杉，荆南足煙雨。
猶疑黛色中，復是雒陽岨。
朝見巴江客，暮見巴江客。
雲帆儻暫停，中路陽臺夕。
功成方自得，何事學干求。
果以浮名誤，深貽達士羞。九江連漲海，萬里任虛舟。歲晚同懷客，相思波上鷗。
東臯若近遠，苦雨隔還期。
閨歲風霜晚，山田收穫遲。茅簷燕去後，樵路菊黃時。平子遊都久，知君坐見嗤。
麥秋中夏涼風起，送君西郊及灃水。
孤煙遠樹動離心，隔岸江流若千里。早年江海謝浮名，此路雲山愜爾情。上古全經皆在口，秦人如見濟南生。
重陽秋已晚，千里信仍稀。
何處登高望，知君正憶歸。還當採時菊，定未授寒衣。欲識離居恨，郊園正掩扉。
落日事搴陟，西南投一峯。
誠知秋水淺，但怯無人蹤。
長信多秋氣，昭陽借月華。
那堪閉永巷，聞道選良家。
對酒閑齋晚，開軒臘雪時。
花飄疑節候，色淨潤簾帷。委樹寒枝弱，縈空去雁遲。自然堪訪戴，無復四愁詩。
寂然空佇立，往往報疎鐘。
高館誰留客，東南二室峰。川原通霽色，田野變春容。惆悵層城暮，猶言歸路逢。
此去那知道路遙，寒原紫府上迢迢。
莫辭別酒和瓊液，乍唱離歌和鳳簫。遠水東流浮落景，繚垣西轉失行鑣。華山秦塞長相憶，無使音塵頓寂寥。
寂寞坐遙夜，清風何處來？
天高散騎省，月冷建章臺。鄰笛哀聲急，城砧朔氣催。芙蓉已委絕，誰復可爲媒。
悲猨何處發？郢路第三聲。
遠客知秋暮，空山益夜清。啾啾深衆木，嗷嗷入孤城。坐覺盈心耳，翛然適楚情。
上方偏可適。
季月況堪過，遠近水聲至。東西山色多，夕陽留徑草。新葉變庭柯，已度清明節。春秋如客何。
人閑當歲暮，田野尚逢迎。
萊子多嘉慶，陶公得此生。寒蕪連古渡，雲樹近嚴城。雞黍無辭薄，貧交但貴情。
鴻悲月白時將謝，正可招尋惜遙夜。
翠帳蘭房曲且深，寧知戶外清霜下。
醫王猶有疾，妙理競難窮。
餌藥應隨病，觀身轉悟空。地閑花欲雨，窗冷竹生風。幾日東林去，門人待遠公。
接影武昌城，分行漢南道。
何事閑門外，空對青山老。
少室盡西峯，鳴臯隱南面。
柴門縱復關，終日窗中見。
上路各乘軒，高明盡鳴玉。
寧知澗下人，自愛輕波淥。
草徧潁陽山，花開武陵水。
春色既已同，人心亦相似。
山館長寂寂，閑雲朝夕來。
空庭復何有，落日照青苔。
冰結楊柳津，從吳去入秦。
徒云還上國，誰爲作中人。驛樹同霜霰，漁舟伴苦辛。相如求一謁，詞賦遠隨身。
平明登古戍，徙倚待寒潮。
江海方回合，雲林自寂寥。詎能知遠近，徒見蕩煙霄。即此滄洲路，嗟君久折腰。
露冕臨平楚，寒城帶早霜。
時同借河內，人是臥淮陽。積水澄天塹，連山入帝鄉。因高欲見下，非是愛秋光。
江上春常早，閩中客去稀。
登山怨迢遞，臨水惜芳菲。煙樹何時盡，風帆幾日歸。還看復命處，盛府有光輝。
公車待詔赴長安，客裏新正阻舊歡。
遲日未能銷野雪，晴花偏自犯江寒。東溟道路通秦塞，北闕威儀識漢官。共許郄詵工射策，恩榮請向一枝看。
入貢列諸生，詩書業早成。
家承孔聖後，身有魯儒名。楚水通滎浦，春山擁漢京。愛君方弱冠，爲賦少年行。
一帆何處去，正在望中微。
浦迥搖空色，汀迴見落暉。每爭高鳥度，能送遠人歸。偏似南浮客，悠揚無所依。
採茶非採菉，遠遠上層崖。
布葉春風暖，盈筐白日斜。舊知山寺路，時宿野人家。借問王孫草，何時泛椀花。
雲林不可望，溪水更悠悠。
共載人皆客，離家春是秋。遠山方對枕，細雨莫迴舟。來往南徐路，多爲芳草留。
嫩葉生初茂，殘花少更鮮。
結根龍藏側，故欲並青蓮。
西塞雲山遠，東風道路長。
人心勝潮水，相送過潯陽。
花枝出建章，鳳管發昭陽。
借問承恩者，雙蛾幾許長。
秋夜深深北送君，陰蟲切切不堪聞。
歸舟明日毗陵道，迴首姑蘇是白雲。
由來詠團扇，今已值秋風。
事逐時皆徃，恩無日再中。早鴻聞上苑，寒露下深宮。顏色年年謝，相如賦豈工。
旗鼓軍威重，關山客路賒。
待封甘度隴，回首不思家。城下春山路，營中瀚海沙。河源雖萬里，音信寄來查。
閑看秋水心無事，臥對寒松手自栽。
廬岳高僧留偈別，茅山道士寄書來。燕知社日辭巢去，菊爲重陽冒雨開。淺薄將何稱獻納，臨岐終日自遲迴。
昔聞玄度宅，門向會稽峯。
君住東湖下，清風繼舊踪。秋深臨水月，夜半隔山鐘。世故多離別，良宵詎可逢。
孤雲獨鶴自悠悠，別後經年尚泊舟。
漁父置詞相借問，郎官能賦許依投。折芳遠寄三春草，乘興閑看萬里流。莫怪杜門頻乞假，不堪扶病拜龍樓。
出家童子歲，愛此雪山人。
長路經千里，孤雲伴一身。水中應見月，草上豈傷春。永日空林下，心將何物親。
春風來幾日，先入辟疆園。
身外無餘事，閑吟晝閉門。
纔見吳洲百草春，已聞燕雁一聲新。
秋風何處催年急，偏逐山行水宿人。
湘水風日滿，楚山朝夕空。
連峰雖已見，猶念長雲中。
天仗星辰轉，霜冬景氣和。
樹含溫液潤，山入繚垣多。丞相金錢賜，平陽玉輦過。魯儒求一謁，無路獨如何。
雖是尋山客，還同慢世人。
讀書惟務靜，無褐不憂貧。野色春冬樹，雞聲遠近鄰。郄公即吾友，合與爾相親。
榛草荒涼村落空，驅馳卒歲亦何功。
蒹葭曙色蒼蒼遠，蟋蟀秋聲處處同。鄉路遙知淮浦外，故人多在楚雲東。日夕煙霜那可道，壽陽西去水無窮。
江城聞鼓角，旅宿復何如。
寒月此宵半，春風舊歲餘。徒云資薄祿，未必勝閑居。見欲扁舟去，誰能畏簡書。
高樓獨立思依依，極浦遙山合翠微。
江客不堪頻北顧，塞鴻何事復南飛。丹陽古渡寒煙積，瓜步空洲遠樹稀。聞道王師猶轉戰，誰能談笑解重圍。
淮陰日落上南樓，喬木荒城古渡頭。
浦外野風初入戶，窗中海月早知秋。滄波一望通千里，畫角三聲起百憂。佇立分宵絕來客，煩君步屐忽相求。
莫歎辭家遠，方看佐郡榮。
長林通楚塞，高嶺見秦城。雪向嶢關下，人從郢路迎。翩翩駿馬去，自是少年行。
出送東方騎，行安南楚人。
城池春足雨，風俗夜迎神。郢路逢歸客，湘川問去津。爭看使君度，皂蓋雪中新。
戀親時見在人羣，多在東山就白雲。
獨坐焚香誦經處，深山古寺雪紛紛。
十年歸客但心傷，三徑無人已自荒。
夕宿靈臺伴煙月，晨趨建禮逐衣裳。偶因麋鹿隨豐草，謬荷鴛鸞借末行。縱有諫書猶未獻，春風拂地日空長。
禮盛追崇日，人知友悌恩。
舊居從代邸，新隴入文園。鴻寶仙書祕，龍旂帝服尊。蒼蒼松裏月，萬古此高原。
徂謝年方久，哀榮事獨稀。
雖殊百兩迓，同是九泉歸。詔使歸金策，神人送玉衣。空山竟不從，寧肯學湘妃。
散點空堦下，閑凝細雨中。
那能久相伴，嗟爾殢秋風。
何事休官早，歸來作鄭人。
雲山隨伴侶，伏臘見鄉親。南畝無三徑，東林寄一身。誰當便靜者，莫使甑生塵。
直到羣峯下，應無累日程。
高車入郡舍，流水出關城。草色田家迥，槐陰府吏迎。還將海沂詠，籍甚漢公卿。
故壘煙塵後，新軍河塞間。
金貂寵漢將，玉節度蕭關。澶漫沙中雪，依稀漢口山。人知竇車騎，計日勒銘還。
海岸耕殘雪，溪沙釣夕陽。
客中何所有，春草漸看長。
悵望南徐登北固，迢遙西塞恨東關。
落日臨川問音信，寒潮唯帶夕陽還。
岐路窮無極，長江九派分。
行人隨旅雁，楚樹入湘雲。久在征南役，何殊薊北勳。離心不可問，歲暮雪紛紛。
高山迥欲登，遠水深難渡。
杳杳復漫漫，行人別家去。
何事千年遇聖君，坐令雙鬢老如雲。
南行更入深山淺，岐路悠悠水自分。
登山自補屐，訪友不齎糧。
坐嘯青楓晚，行吟白日長。人烟隔水見，草氣入林香。誰作招尋侶，清齋宿紫陽。
三年期上國，萬里自東溟。
曲蓋遵長道，油幢憩短亭。楚雲山隱隱，淮雨草青青。康樂多新興，題詩紀所經。
千年古貌多，八月秋濤晚。
偶被主人留，那知來近遠。
巧解逢人笑，還能亂蝶飛。
春時風入戶，幾片落朝衣。
但見全家去，寧知幾日還。
白雲迎谷口，流水出人間。冠冕情遺世，神仙事滿山。其中應有物，豈貴一身閑。
已能持律藏，復去禮禪亭。
長老偏摩頂，時流尚誦經。獨行寒野曠，旅宿遠山青。眷屬空相望，鴻飛已杳冥。
本在胡笳曲，今從漢將營。
濃陰方待庇，弱植豈無情。比雪花應吐，藏烏葉未成。五株蒙遠賜，應使號先生。
行隨新樹深，夢隔重江遠。
迢遞風日間，蒼茫洲渚晚。
軒窗縹緲起烟霞，誦訣存思白日斜。
聞道崑崙有仙籍，何時青鳥送丹砂。
故山聞獨往，樵路憶相從。
冰結泉聲絕，霜清野翠濃。籬邊潁陽道，竹外少姨峯。日夕田家務，寒煙隔幾重。
渭曲春光無遠近，池陽谷口倍芳菲。
官舍村橋來幾日，殘花寥落待君歸。
淒淒遊子若飄蓬，明月清罇秪暫同。
南望千山如黛色，愁君客路在其中。
細草亦全高，秋毫乍堪比。
及至干霄日，何人復居此。
欲逐淮潮上，暫停漁子溝。
相望知不見，終是屢迴頭。
列郡專城分國憂，彤幨皂蓋古諸侯。
仲華遇主年猶少，公瑾論兵位已酬。草色青青宜建隼，蟬聲處處雜鳴騶。千里相思如可見，淮南木落早驚秋。
四牡驅馳千里餘，越山稠疊海林疎。
不辭終日離家遠，應爲劉公一紙書。
家貧不自給，求祿爲荒年。
調補無高位，卑棲屈此賢。江山欲霜雪，吳楚接風煙。相去誠非遠，離心亦渺然。
釋子身心無垢紛，獨將衣鉢去人羣。
相思晚望松林寺，唯有鐘聲出白雲。
吹角出塞門，前瞻即胡地。
三軍盡迴首，皆洒望鄉淚。轉念關山長，行看風景異。由來征戍客，負得輕生義。
君家南郭白雲連，正待情人弄石泉。
月照煙花迷客路，蒼蒼何處是伊川。
風沙悲久戍，雨雪更勞師。
絕漠無人境，將軍苦戰時。山川迷向背，氛霧失旌旗。徒念天涯隔，中人芳草期。
盛名天下挹餘芳，棄置終身不拜郎。
詞藻世傳平子賦，園林人比鄭公鄉。門前墜葉浮秋水，籬外寒臯帶夕陽。日日青松成古木，秪應來者爲心傷。
離堂徒讌語，行子但悲辛。
雖是還家路，終爲隴上人。先秋雪已滿，近夏草初新。唯有聞羌笛，梅花曲裏春。
霜風驚度雁，月露皓疎林。
處處砧聲發，星河秋夜深。
共結尋真會，還當退食初。
爐煙雲氣合，林葉雨聲餘。溽暑銷珍簟，浮涼入綺疏。歸心從念遠，懷此復何如。
深山秋事早，君去復何如。
裛露收新稼，迎寒葺舊廬。題詩即招隱，作賦是閑居。別後空相憶，嵇康懶寄書。
不向新安去，那知江路長。
猿聲比廬霍，水色勝瀟湘。驛樹收殘雨，漁家帶夕陽。何須愁旅泊，使者有輝光。
孤煙靈洞遠，積雪滿山寒。
松柏凌高殿，莓苔封古壇。客來清夜久，仙去白雲殘。明日開金籙，焚香更沐蘭。
乞還方未遂，日夕望雲林。
況復逢春草，何勞問此心。閉門公務散，枉策故情深。遙夜他鄉酒，同君梁甫吟。
淮海各聯翩，三年方一見。
素心終不易，玄髮何須變。舊國想平陵，春山滿陽羨。隣雞莫遽唱，共惜良夜晏。
上公旌節在徐方，舊井莓苔近寢堂。
訪古因知彭祖宅，得仙何必葛洪鄉。清虛不共春池竟，盥漱偏宜夏日長。聞道延年如玉液，欲將調鼎獻明光。
春雪偏當夜，暄風却變寒。
庭深不復掃，城曉更宜看。命酒閑令酌，披蓑晚未冠。連營鼓角動，忽似戰桑乾。
惆悵煙郊晚，依然此送君。
長河隔旅夢，浮客伴孤雲。淇上春山直，黎陽大道分。西陵倘一弔，應有士衡文。
賣藥何爲者，逃名市井居。
唯通遠山信，因致逸人書。已報還丹効，全將世事疎。秋風景溪裏，蕭散寄樵漁。
放溜出江口，迴瞻松栝深。
不知舟中月，更引湖間心。
分務江南遠，留歡幕下榮。
楓林縈楚塞，水驛到湓城。岸草知春晚，沙禽好夜驚。風帆幾泊處，處處暮潮清。
落日憑危堞，春風似故鄉。
川流通楚塞，山色遶徐方。壁壘依寒草，旌旗動夕陽。元戎資上策，南畝起耕桑。
吏散重門掩，僧來閉閣閑。
遠心馳北闕，春興寄東山。草長風光裏，鶯喧靜默間。芳辰不可住，惆悵暮禽還。
東洛居賢相，南方待本師。
旌麾儼欲動，杯錫杳仍遲。積雪迷何處，驚風泊幾時。大臣能護法，況有故山期。
古廟風煙積，春城車騎過。
方修漢祖祀，更使沛童歌。寢帳巢禽出，香煙水霧和。神心降福處，應在故鄉多。
凝陰晦長箔，積雪滿通川。
征客寒猶去，愁人晝更眠。謝家興詠日，漢將出師年。聞有招尋興，隨君訪戴船。
暝色赴春愁，歸人南渡頭。
渚煙空翠合，灘月碎光流。澧浦饒芳草，滄浪有釣舟。誰知放歌客，此意正悠悠。
一心求妙道，幾歲候真師。
丹竈今何在，白雲無定期。崑崙煙景絕，汗漫徃還遲。君但焚香待，人間到有時。
夜雨須停棹，秋風暗入衣。
見君嘗北望，何事却南歸。
南橋春日暮，楊柳帶青渠。
不得同攜手，空成意有餘。
時鳥催春色，離人惜歲華。
遠山隨擁傳，芳草引還家。北固潮當闊，西陵路稍斜。縱令寒食過，猶有鏡中花。
延陵初罷講，建業去隨緣。
翻譯推多學，壇場最少年。浣衣逢野水，乞食向人煙。遍禮南朝寺，焚香古像前。
歷歷緣荒岸，溟溟入遠天。
每同沙草發，長共水雲連。搖落潮風早，離披海雨偏。故傷遊子意，多在客舟前。
沃州傳敎後，百衲老空林。
慮盡朝昏磬，禪隨坐臥心。鶴飛湖草迥，門閉野雲深。地與天台接，中峯早晚尋。
遠送臨川守，還同康樂侯。
歲時徒改易，今古接風流。五馬嘶長道，雙旌向本州。鄉心寄西北，應上郡城樓。
北固多陳迹，東山復盛遊。
鐃聲發大道，草色引行騶。此地何時有，長江自古流。頻隨公府步，南客寄徐州。
不見白衣來送酒，但令黃菊自開花。
愁看日晚良辰過，步步行尋陶令家。
露濕青蕪時欲晚，水流黃葉意無窮。
節近重陽念歸否，眼前籬菊帶秋風。
隴首怨西征，嶺南雁北顧。
行人與流水，共向閩中去。
向山獨有一人行，近洞應逢雙鶴迎。
嘗以素書傳弟子，還因白石號先生。無窮杏樹行時種，幾許芝田向月耕。師事少君年歲久，欲隨旄節徃層城。
東林初結構，已有晚鐘聲。
窻戶背流水，房廊半架城。遠山重疊見，芳草淺深生。每與君攜手，多煩長老迎。
湘竹殊堪製，齊紈且未工。
幸親芳袖日，尤帶舊林風。掩笑歌筵裏，傳書臥閣中。竟將爲別贈，寧與合歡同。
湖上孤帆別，江南謫宦歸。
前程愁更遠，臨水淚沾衣。雲夢春山徧，瀟湘過客稀。武陵招我隱，歲晚閉柴扉。
離別那逢秋氣悲，東林更作上方期。
共知客路浮雲外，暫愛僧房墜葉時。長江九派人歸少，寒嶺千重雁度遲。借問潯陽在何處，每看潮落一相思。
從來無檢束，只欲老煙霞。
雞犬聲相應，深山有幾家。
海花爭讓候榴花，犯雪先開內史家。
末客朝朝鈴閣下，從公步履玩年華。
底事洪澤壁，空留黃絹詞。
年年淮水上，行客不勝悲。
夜夜夢蓮宮，無由見遠公。
朝來出門望，知在雪山中。
晚日照樓邊，三軍拜峽前。
白雲隨浪散，青壁與山連。萬嶺岷峨雪，千家橘柚川。還如赴河內，天上去經年。
車馬長安道，誰知大隱心。
蠻僧留古鏡，蜀客寄新琴。曬藥竹齋暖，擣茶松院深。思君一相訪，殘雪似山陰。
蒼蒼松桂陰，殘月半西岑。
素壁寒燈暗，紅爐夜火深。廚開山鼠散，鐘盡嶺猿吟。行役方如此，逢師懶話心。
江城相送阻煙波，況復新秋一雁過。
聞道全師征北虜，更言諸將會南河。邊心杳杳鄉人絕，塞草青青戰馬多。共許陳琳工奏記，知君名宦未蹉跎。
姑蘇東望海陵間，幾度裁書信未還。
長在府中持白簡，豈知天畔有青山。人歸極浦寒流廣，雁下平蕪秋野閑。舊日新亭更攜手，他鄉風景亦相關。
半夜回舟入楚鄉，月明山水共蒼蒼。
孤猨更發秋風裏，不是愁人亦斷腸。
蠻歌荳蔻北人愁，松雨蒲風野艇秋。
浪起鵁鶄眠不得，寒沙細細入江流。
瀨頭細草接疎林，惡浪罾船半欲沈。
宿鷺眠洲非舊浦，去年沙觜是江心。
鶯啼燕語報新年，馬邑龍堆路幾千。
家住秦城鄰漢苑，心隨明月到胡天。機中錦字論長恨，樓上花枝笑獨眠。爲問元戎竇車騎，何時反斾勒燕然。
世故還相見，天涯共向東。
春歸江海上，人老別離中。郡吏名何晚，沙鷗道自同。甘泉須早獻，且莫歎飄蓬。
逸人歸路遠，弟子出山迎。
服藥顏雖駐，耽書癖已成。柴扉度歲月，藜杖見公聊。更作儒林傳，還應有姓名。
花宮難久別，道者憶千燈。
殘雪入林路，深山歸寺僧。日光依嫩草，泉響滴春冰。何用求方便，看心是一乘。
白首南朝女，愁聽異域歌。
收兵頡利國，飲馬胡蘆河。毳布腥羶久，穹廬歲月多。雕巢城上宿，吹笛淚滂沱。
祖席駐征櫂，開帆信候潮。
隔煙桃葉泣，吹管杏花飄。船去鷗飛閣，人歸塵上橋。別離惆悵淚，江路濕紅蕉。
畫舸雙艚錦爲纜，芙蓉花發蓮葉暗。
門前月色映橫塘，感郎中夜度瀟湘。
神女藏難識，巫山秀莫羣。
今宵爲大雨，昨日作孤雲。散漫愁巴峽，徘徊戀楚君。先王爲立廟，春樹幾氛氳。
新歲芳梅樹，繁花四面同。
春風吹漸落，一夜幾枝空。少婦今如此，長城恨不窮。莫將遼海雪，來比後庭中。
遺令奉君王，嚬蛾強一妝。
歲移陵樹色，恩在舞衣香。玉座生秋氣，銅臺下夕陽。淚痕霑井榦，舞袖爲誰長。
旅夢何時盡，征途望每賒。
晚秋淮上水，新月楚人家。猨嘯空山近，鴻飛極浦斜。明朝南岸去，言折桂枝花。
林塘夜發舟，蟲響荻颼颼。
萬影皆因月，千聲各爲秋。歲華空復晚，鄉思不堪愁。西北浮雲外，伊川何處流。
官渡初楊柳，風來亦動搖。
武昌行路好，應爲最長條。葉映黃鸝夕，花繁白雪朝。年年攀折意，流恨入纖腰。
夕殿別君王，宮深月似霜。
人幽在長信，螢出向昭陽。露浥紅蘭濕，秋凋碧樹傷。惟當合歡扇，從此篋中藏。
南陌春風早，東隣曙色斜。
一花開楚國，雙燕入盧家。眠罷梳雪髻，妝成上錦車。誰知如昔日，更浣越溪紗。
洛陽新月動秋砧，瀚海沙場天半陰。
出塞能全仲叔策，安親更切老萊心。漢家宮裏風雲曉，羌笛聲中雨雪深。懷袖未傳三歲字，相思空作隴頭吟。
洛陽清夜白雲歸，城裏長河列宿稀。
秋後見飛千里鴈，月中聞搗萬家衣。長憐西雍青門道，久別東吳黃鵠磯。借問客書何所寄，用心不啻兩鄉違。
落日晴江裏，荆歌豔楚腰。
採蓮從小慣，十五即乘潮。
夢裏君王近，宮中河漢高。
秋風能再熱，團扇不辭勞。
新作蛾眉樣，誰將月裏同。
有來凡幾日，相效滿城中。
飛雪帶春風，裴回亂繞空。
君看似花處，偏在洛陽東。
佳人成古石，蘚駁覆花黃。
猶有春山杏，枝枝似薄妝。
華亭霽色滿今朝，雲裏檣竿去轉遙。
莫怪山前深復淺，清淮一日兩迴潮。
更深月色半人家，北斗闌干南斗斜。
今夜偏知春氣暖，蟲聲新透綠窗紗。
紗窗日落漸黃昏，金屋無人見淚痕。
寂寞空庭春欲晚，梨花滿地不開門。
朝日殘鶯伴妾啼，開簾只見草萋萋。
庭前時有東風入，楊柳千條盡向西。
獨坐貢闈裏，愁心芳草生。
山公昨夜事，應見此時情。
楊柳東風樹，青青夾御河。
近來攀折苦，應爲別離多。
單于北望拂雲堆，殺馬登壇祭幾迴。
漢家天子今神武，不肯和親歸去來。
長堤春水綠悠悠，畎入漳河一道流。
莫聽聲聲催去櫂，桃溪淺處不勝舟。
薊庭蕭瑟故人稀，何處登高且送歸。
今日暫同芳菊酒，明朝應作斷蓬飛。
煙深載酒入，但覺暮川虛。
映水見山火，鳴榔聞夜漁。愛茲山水趣，忽與人世疎。無暇然官燭，中流有望舒。
自爲洛陽客，夫子吾知音。
愛義能下士，時人無此心。奈何離居夜，巢鳥飛空林。愁坐至月上，復聞南鄰砧。
高鑒清洞徹，儒風入進難。
詔書增寵命，才子益能官。門帶山光晚，城臨江水寒。唯餘好文客，時得咏幽蘭。
投珠恐見疑，抱玉但垂泣。
道在君不舉，功成嘆何及。
十五能文西入秦，三十無家作路人。
時命不將明主合，布衣空惹洛陽塵。
省署開文苑，滄浪學釣翁。
窮冬時短晷，日盡西南天。
悠然雲間月，復此照池塘。
泫露蒼茫濕，沈波澹灩光。應門當未曙，歌吹滿昭陽。遠近徒傷目，清輝靄自長。
褭褭柳楊枝，當軒雜珮垂。
交陰總共密，分條各自宜。因依似永久，攬結更傷離。愛此陽春色，秋風莫遽吹。
飛閣青霞裏，先秋獨早涼。
天花映窗近，月桂拂簷香。華岳三峰小，黃河一帶長。空間指歸路，煙際有垂楊。
中禁仙池越鳳凰，池邊詞客紫薇郎。
既能作頌雄風起，何不時吹蘭蕙香。
浮漲湖兮莽迢遙，川后禮兮扈予橈。
橫增沃兮蓬仙延，川后福兮易予舷。月澄凝兮明空波，星磊落兮耿秋河。夜既良兮酒且多，樂方作兮奈別何。
銀鑰開香閣，金臺照夜燈。
長征君自慣，獨臥妾何曾。
璇閨繡戶斜光入，千金女兒倚門立。
橫波美目雖往來，羅袂遙遙不相及。聞道今年初避人，珊珊挂鏡長隨身。願得侍兒爲道意，後堂羅帳一相親。
洪爐無久停，日月速若飛。
忽然衝人身，飲酒不須疑。
陸海披晴雪，千旗獵早陽。
岳臨秦路險，河遶漢垣長。行漏通鳷鵲，離宮接建章。都門信宿近，歌舞從周王。
蜀郡將之遠，城南萬里橋。
衣緣鄉淚濕，貌以客愁銷。地富魚爲米，山芳桂是樵。旅遊唯得酒，今日過明朝。
美人何蕩漾，湖上風日長。
玉手欲有贈，裴回雙明璫。歌聲隨綠水，怨色起青陽。日暮還家望，雲波橫洞房。
海上正搖落，客中還別離。
同舟去未已，遠送新相知。流水意何極，滿尊徒爾爲。從來菊花節，早已醉東籬。
道由白雲盡，春與青溪長。
時有落花至，遠隨流水香。閑門向山路，深柳讀書堂。幽映每白日，清輝照衣裳。
南望襄陽路，思君情轉親。
偏知漢水廣，應與孟家鄰。在日貪爲善，昨來聞更貧。相如有遺草，一爲問家人。
歸夢如春水，悠悠遶故鄉。
駐馬渡江處，望鄉待歸舟。
六月度開雲，三峯翫山翠。
爾時黃綬屈，別後青雲致。
泊舟淮水次，霜降夕流清。
夜久潮浸岸，天寒月近城。平沙依鴈宿，候館聽雞鳴。鄉國雲霄外，誰堪羈旅情。
玉樹起涼煙，凝情一葉前。
別離傷曉鏡，搖落思秋弦。漢壘關山月，胡笳塞北天。不知腸斷夢，空遶幾山川。
紅粉當三五，青娥豔一雙。
綺羅迴錦陌，弦管入花江。落雁驚金彈，拋杯瀉玉缸。誰知褐衣客，顦顇在書窗。
春暮越江邊，春陰寒食天。
杏花香麥粥，柳絮伴鞦韆。酒是芳菲節，人當桃李年。不知何處恨，已解入箏弦。
抽弦促柱聽秦箏，無限秦人悲怨聲。
似逐春風知柳態，如隨啼鳥識花情。誰家獨夜愁燈影，何處空樓思月明。更入幾重離別恨，江南歧路洛陽城。
黃河流出有浮橋，晉國歸人此路遙。
若傍闌干千里望，北風驅馬雨蕭蕭。
歲歲金河復玉關，朝朝馬策與刀環。
三春白雪歸青冢，萬里黃河遶黑山。
關山萬里遠征人，一望關山淚滿巾。
青海戍頭空有月，黃沙磧裏本無春。
高檻連天望武威，窮陰拂地戍金微。
九城弦管聲遙發，一夜關山雪滿飛。
繁陰乍隱洲，落葉初飛浦。
蕭蕭楚客帆，暮入寒江雨。
翠幕卷回廊，銀燈開後堂。
風驚擁砌葉，月冷滿庭霜。綺席人將醉，繁弦夜未央。共憐今促席，誰道客愁長。
夜渚帶浮煙，蒼茫晦遠天。
舟輕不覺動，纜急始知牽。聽笛遙尋岸，聞香暗識蓮。唯看去帆影，常恐客心懸。
楚塞望蒼然，寒林古戍邊。
秋風人渡水，落日雁飛天。
一月主人笑幾回，相逢相識且銜杯。
眼看春色如流水，今日殘花昨日開。
一年始有一年春，百歲曾無百歲人。
能向花前幾回醉，十千沽酒莫辭貧。
鵲印慶仍傳，魚軒寵莫先。
從夫元凱貴，訓子孟軻賢。龍是雙歸日，鸞非獨舞年。哀榮今共盡，悽愴杜陵田。
結宇依青嶂，開軒對綠疇。
樹交花兩色，溪合水同流。竹徑春來掃，蘭尊夜不收。逍遙自得意，鼓腹醉中遊。
冉冉紅羅帳，開君玉樓上。
畫作同心鳥，銜花兩相向。春風正可憐，吹暎綠窗前。妾意空相感，君心何處邊。
鵲巢性本高，更在西山木。
朝下清泉戲，夜近明月宿。非直避網羅，兼能免傾覆。豈憂五陵子，挾彈來相逐。
神女歸巫峽，明妃入漢宮。
搗衣餘石在，薦枕舊室空。行雨有時度，谿流何日窮。至今詞賦裏，淒愴寫遺風。
北林夜方久，南月影頻移。
何啻飛三匝，猶言未得枝。
北望情何限，南行路轉深。
晚帆低荻葉，寒日下楓林。雲白蘭陵渚，煙青建業岑。江天秋向盡，無處不傷心。
三休尋磴道，九折步雲霓。
瀍澗臨江北，郊原極海西。沙平瓜步出，樹遠綠楊低。南指晴天外，青峯是會稽。
中禁夕沈沈，幽篁別作林。
色連雞樹近，影落鳳池深。爲重凌霜節，能虛應物心。年年承雨露，長對紫庭陰。
白簡嘗持憲，黃圖復尹京。
能標百郡則，威肅一朝清。典秩崇三禮，臨戍振五兵。更聞傳世業，才子有高名。
封樹遵同穴，生平此共歸。
鏡埋鸞已去，泉掩鳳何飛。薤輓疑笳曲，松風思翟衣。揚名將寵贈，泉路滿光輝。
我師一念登初地，佛國笙歌兩度來。
唯有門前古槐樹，枝低只爲挂銀臺。
秋風颯颯雨霏霏，愁殺恓遑一布衣。
辭君且作隨陽鳥，海內無家何處歸。
雞犬漁舟裏，長謠任興行。
即令邀客醉，已被遠山迎。書笈將非重，荷衣著甚輕。謝安無個事，忽起爲蒼生。
北邙不種田，但種松與柏。
松柏未生處，留待市朝客。
出山不見家，還山見家在。
山門是門前，此去長樵采。青溪誰招隱，白髮自相待。惟餘澗底松，依依色不改。
上山下山入山谷，溪中落日留我宿。
松石依依當主人，主人不在意亦足。名花出地兩重階，絕頂平天一小齋。本意由來是山水，何用相逢語舊懷。
野人宿在人家少，朝見此山謂山曉。
半壁仍棲嶺上雲，開簾欲放湖中鳥。獨坐長松是阿誰，再三招手起來遲。于公大笑向予說，小弟丹青能爾爲。
別離無遠近，事歡情亦悲。
不聞車輪聲，後會將何時。去日忘寄書，來日乖前期。縱知明當返，一息千萬思。
爲別未幾日，去日如三秋。
猶疑望可見，日日上高樓。惟見分手處，白蘋滿芳洲。寸心寧死別，不忍生離憂。
不逐時人後，終年獨閉關。
家中貧自樂，石上臥常閑。墜栗添新味，寒花帶老顏。侍臣當獻納，那得到空山。
不餌住雲溪，休丹罷藥畦。
杏花虛結子，石髓任成泥。掃地青牛臥，栽松白鶴棲。共知仙女麗，莫是阮郎妻。
常恨相知晚，朝來枉數行。
臥雲驚聖代，拂石候仙郎。時果連枝熟，春醪滿甕香。貧家仍有趣，山色滿湖光。
終年常避喧，師事五千言。
流水閑過院，春風與閉門。山茶邀上客，桂實落前軒。莫強敎余起，微官不足論。
湖裏尋君去，樵風往返吹。
樹喧巢鳥出，路細葑田移。漚苧成魚網，枯根是酒巵。老年唯自適，生事任羣兒。